Ekyabalamuzi 16 | Bayibuli ey'Oku Mukutu Gwaffe Ogwa Intaneeti | New World Translation\nSamusooni ng’ali e Gaaza (1-3)\nSamusooni ne Derira (4-22)\nSamusooni yeesasuza era afa (23-31)\n16 Lumu Samusooni yagenda e Gaaza n’alabayo omukazi malaaya n’agenda mu nnyumba ye. 2 Ne babuulira ab’omu Gaaza nti: “Samusooni azze eno.” Ne beetooloola ekifo, ne bamuteega ekiro kyonna ku mulyango gw’ekibuga. Ne basirika ekiro kyonna nga bagamba nti: “Obudde bwe bunaatangaala nga tumutta.” 3 Kyokka Samusooni ne yeebaka okutuusa mu ttumbi. Awo n’agolokoka mu ttumbi n’akwata enzigi z’omulyango gw’ekibuga n’ebikondo byakwo ebibiri n’abisimbulayo n’ekisiba kyakwo, n’abiteeka ku bibegaabega bye n’abitwala ku ntikko y’olusozi oluli mu maaso ga Kebbulooni. 4 Oluvannyuma lw’ebyo n’aganza omukazi ow’omu Kiwonvu ky’e Soleki, eyali ayitibwa Derira.+ 5 Abafuzi b’Abafirisuuti ne bajja eri omukazi oyo ne bamugamba nti: “Mukemekkereze*+ otegeere wa gy’aggya amaanyi amangi bwe gatyo, ne kye tuyinza okukola okumusinza amaanyi ne tumusiba n’aba nga takyalina ky’asobola kukola; buli omu ku ffe ajja kukuwa ebitundu bya ffeeza 1,100.” 6 Oluvannyuma Derira n’agamba Samusooni nti: “Nkwegayiridde, mbuulira ensibuko y’amaanyi go amangi, na ki ekiyinza okukozesebwa okukusiba n’oba nga tokyalina ky’osobola kukola.” 7 Samusooni n’amugamba nti: “Bwe bansibisa emiguwa emibisi musanvu egy’omutego, egitakaziddwa, amaanyi ganzigwaamu ne mba ng’omuntu omulala yenna.” 8 Awo abafuzi b’Abafirisuuti ne baleetera omukazi emiguwa emibisi musanvu egy’omutego, egitakaziddwa, n’agimusibisa. 9 Ne bateeka abasajja mu kisenge okumuteega, omukazi n’amugamba nti: “Samusooni, Abafirisuuti baabano!” Awo n’akutula emiguwa gy’omutego ng’akagoogwa bwe kakutukamu nga kakoonye ku muliro.+ Ensibuko y’amaanyi ge n’etamanyibwa. 10 Era Derira n’agamba Samusooni nti: “Laba! Ombuzaabuza bubuzaabuza* era onnimba. Kaakano nkwegayiridde mbuulira kye bayinza okukusibisa.” 11 N’amugamba nti: “Bwe bansibisa emiguwa emipya egitakozesebwangako mulimu gwonna, amaanyi ganzigwaamu ne mba ng’omuntu omulala yenna.” 12 Derira n’addira emiguwa emipya n’agimusiba n’amugamba nti: “Samusooni, Abafirisuuti baabo!” (Ekiseera ekyo kyonna waaliwo abasajja abaali bamuteeze mu kisenge.) Awo n’agikutulamu ng’akutula wuzi+ ne giva ku mikono gye. 13 Derira n’agamba Samusooni nti: “N’okutuusa kaakano ombuzaabuza bubuzaabuza era onnimba.+ Mbuulira kye bayinza okukusibisa.” N’amugamba nti: “Bw’osiba emiguwa omusanvu egy’enviiri zange ng’okozesa wuzi ez’oku muti okulukirwa.” 14 Awo n’agisiba n’aginyweza ng’akozesa olubambo, oluvannyuma n’amugamba nti: “Samusooni, Abafirisuuti baabo!” N’azuukuka n’asikamu olubambo n’ewuzi ez’oku muti okulukirwa. 15 Derira n’amugamba nti: “Lwaki ogamba nti onjagala+ naye ng’omutima gwo tegundiiko? Emirundi gino esatu obadde ombuzaabuza bubuzaabuza era tombuulidde nsibuko y’amaanyi go amangi.”+ 16 Olw’okuba yamubeebanga buli lunaku, Samusooni yeetamwa n’ajula okufa.+ 17 Ddaaki yamubuulira byonna ebyali ku mutima gwe n’amugamba nti: “Akamweso tekayitangako ku mutwe gwange, kubanga ndi Munaziri wa Katonda okuva lwe nnazaalibwa.*+ Bwe nsalibwako enviiri, amaanyi ganzigwaamu ne nnafuwa ne mba ng’abantu abalala bonna.” 18 Derira bwe yakitegeera nti Samusooni yali amubuulidde byonna ebyali ku mutima gwe, amangu ago n’atumya bayite abafuzi b’Abafirisuuti+ ng’agamba nti: “Ku luno mujje, kubanga ambuulidde byonna ebiri ku mutima gwe.” Abafuzi b’Abafirisuuti ne bajja ne bamuleetera ssente. 19 Awo n’amwebasa ku maviivi ge; n’ayita omusajja n’amusalako emiguwa omusanvu egy’enviiri ze. Awo Derira n’atandika okuba n’obuyinza ku Samusooni, kubanga amaanyi gaagenda gamuggwaamu. 20 Derira n’agamba nti: “Samusooni, Abafirisuuti baabo!” Awo n’azuukuka mu tulo n’agamba nti: “Nja kufuluma nneetakkuluze nga bwe mbaddenga nkola ku mirundi emirala.”+ Naye teyamanya nti Yakuwa yali takyali naye. 21 Abafirisuuti ne bamukwata ne bamuggyamu amaaso ne bamutwala e Gaaza ne bamusiba empingu bbiri ez’ekikomo; n’akolanga ogw’okusa emmere ey’empeke mu kkomera. 22 Naye enviiri z’oku mutwe gwe zaddamu okumera oluvannyuma lw’okuzimusalako.+ 23 Abaami b’Abafirisuuti ne bakuŋŋaana okuwaayo ssaddaaka nnyingi eri Dagoni+ katonda waabwe, n’okujaguza, era ne bagamba nti: “Katonda waffe agabudde Samusooni omulabe waffe mu mukono gwaffe!” 24 Abantu bwe baamulaba ne batandika okutendereza katonda waabwe nga bagamba nti: “Katonda waffe agabudde mu mukono gwaffe omulabe waffe eyayonoona ensi yaffe+ era eyatuttira abantu baffe abangi.”+ 25 Olw’okuba emitima gyabwe gyali gisanyuse, baagamba nti: “Muyite Samusooni atusanyuseemu.” Ne bayita Samusooni okuva mu kkomera abasanyuseemu; ne bamuyimiriza wakati w’empagi. 26 Samusooni n’agamba omulenzi eyali amukutte ku mukono nti: “Leka nkwate ku mpagi eziwaniridde ekizimbe, nzeesigameko.” 27 (Ennyumba yali ejjudde abasajja n’abakazi, era n’abafuzi b’Abafirisuuti bonna baaliwo; waggulu ku nnyumba waaliyo abasajja n’abakazi nga 3,000 abaali batunuulira Samusooni ng’abasanyusaamu.) 28 Samusooni+ n’akoowoola Yakuwa n’agamba nti: “Yakuwa Mukama Afuga Byonna, nkwegayiridde, nzijukira ompe amaanyi+ omulundi guno gwokka, Ai Katonda, mpoolere eggwanga ku Bafirisuuti olw’erimu ku maaso gange.”+ 29 Awo Samusooni ne yeesigama empagi ebbiri eza wakati ezaali ziwaniridde ennyumba, n’azikwatako, emu n’omukono gwe ogwa ddyo ate endala n’omukono gwe ogwa kkono. 30 Samusooni n’agamba nti: “Ka nfiire wamu n’Abafirisuuti!” Awo n’asindika empagi n’amaanyi ge gonna, ennyumba n’egwa ku baami ne ku bantu bonna abaagirimu,+ bw’atyo n’atta abantu bangi mu kufa kwe okusinga abo be yatta nga mulamu.+ 31 Oluvannyuma baganda be n’ab’ennyumba ya kitaawe bonna ne bajja okumunona. Ne bamutwala ne bamuziika wakati wa Zola+ ne Esutawoli gye baaziika kitaawe Manowa.+ Yali alamulidde Isirayiri emyaka 20.+\n^ Oba, “Musendesende.”\n^ Oba, “Onzannyisa buzannyisa.”\n^ Obut., “okuva mu lubuto lwa mmange.”


Bukedde Online - Katikkiro ayongedde okulambulula ku nsonga z'ettaka mu lukiiko lwa Buganda\nKJatikkiro Charles Peter Mayiga ngayogera mu lukiiko\nKATIKKIRO Charles Peter Mayiga asinzidde mu lutuula lw’Olukiiko lwa Buganda olusooka e Bulange- Mmengo olunaku lwa leero n'alabula aba famire ya Ssekabaka Daudi Chwa II abakayanira ettaka ly’Obwakabaka n'ategeeza nti Obwakabaka tebulina muntu gwe bugenda kuganya kutwala ttaka lyabwo.\nMayiga agambye nti ennaku zino waliwo abantu bangi abefunyiridde okutwala ettaka ly’Obwakabaka nga baligattika n'eryo erya Ssekabaka Daudi Chwa II era wetwogerera ng’emisango egisukka 40 giri eyo mu kkooti.\nEnsonga y’okuwaabira Kabaka yeralikiriza abantu ba Kabaka naye bwebawabira Kabaka wa Buganda, babeera bawabidde Obwakabaka okutwalira awamu n’e Bungereza, Kwiini baamuwaabirako\nAmateeka bwe gatyo bwe gali nti obwetengereze bwaffe mu mateeka buli mu linnya Kabaka wa Buganda era Ssabawolereza agenda kwogera ku nsonga eno.\nAbakiise bonna nga basirise bawuliriza, Mayiga alambuludde n'agamba nti Endagaano ya 1900 yeyaleeta enkola ya mayiro era mayiro 350 z'ategekebwa nga za Nkuluze, Kabaka abeera ku Nnamulondo yazikuma si za bwannanyinni.\nDaudi Chwa II naye yagabana ettaka lye ng’omuntu n'aligabira abaana be naleekawo mayiro 27 zeyagamba nti ziriweebwa abaana abo abalizaalibwa ng’ekiramo kikoleddwa,teyakwata ku 350, Mutabani we Muteesa II teyakwata ku ttaka lino ate Muzzukkulu we Kabaka Mutebi II kakati yalikuuma.\nNg’akangudde ku ddoboozi Mayiga yayongedde nagamba nti “Amateeka amalala agayisibwa nga 1908, 1919, ssemateeka wa 1967 n’amalala agaddirira emitawaana gya 1966 ettaka lino galitwala era etteeka lya 1993 eryaza ebimu ku byaffe ne Ssemateeka wa 1995 n’endagaano Kabaka gyeyakola ne Pulezidenti mu 2013 essira galiteeka ku ttaka entongole ery’Obwakabaka. Ettaka lya Ssekabaka Daudi Chwa II tewali weriyingirramu kubanga gavumenti teritwalanga wadde eya Obote.\nAbo abalikayanira bakikola mu bukyamu. Kyokka waliwo ekkobane erikolebwa abantu abamu abeefula nti bamanyi enjawulo wakati w’ettaka lya Chwa neerya Buganda. Tewabeerawo abalimba nti tugenda kubanyaga.\nBalowooza tuli awo, anti akalinabiri…Tetugenda kubaganya.” Bino webijjidde ng’abamu ku bazzukkulu ba Chwa II bavaayo nebawakkanya enkolagana ya Buganda Land Board ne UNRA ku ttaka erisangibwa ku bbuloka 273 e Masajja nga UNRA eyagala okuyisawo oluguudo nekibeera nga UNRA erina okusasula BLB ensimbi eziri mu buwumbi.\nSsekabaka Daudi Chwa II,\nAbalangira ba Chwa bazizzaayo Mmengo mu kkooti


Bukedde Online - Ab'e Ssimba bafunye kigo oluvannyuma lw'emyaka 39 nga bakisabye\nMinisita Kibuule olulokose n’atandika okubuulira...\nsabasumba atongozza ekigo ky'e Ssimba mu Butambala n'akubiriza abakristu okutuukiriza obuvunaanyizibwa bwabwe kisobole okuyimirirawo ate nabo okukolerera Eggulu\nSsaabasumba Cyprian Lwanga ng'awa Abakristu omukisa oluvannyuma lw'okutongoza ekigo ky'e Ssimba\nNnamungi w'omuntu yeeyiye ku Eklezia y'Abatukuvu bonna e Ssimba nga Ssaabasumba w'essaza ekkulu erya Kampala Dr. Cyprian Kizito Lwanga agitongoza okuba ekigo.\n"Awo nno mbakwasizza ekigo kino tusobole okugenda mu bwakabaka obw’omu Ggulu. Tukolaganire wamu ebyetaago byayo tubituukirize olw'obulungi bwaffe ffenna era tukokere wamu anti ‘Agali awamu…’, buli muntu atuukirize obuvunaanyizibwa bwe oba muyizi oba muzadde n'abalala," Ssaabasumba bwe yagambye mu kukitongoza.\nSsabasumba ng'asiiga omuzigo abaana abafunye konfirimansio\nYalangiridde ebisomesa ebigenda okutwalibwa ekigo kino okuli ekya Mabanda ne Kibibi ebisaliddwa ku kigo ky'e Ggombe ate n'ekya Kabuye, Lugala ne Makulungo nga byo byasaliddwa ku kigo ky'e Ggoli.\nYeebazizza ne Fr. John Bosco Masengere gwe yagambye nti atindigga eggendo ggwanvu okuva e Nnyenga buli kadde ng’agenda e Kibibi ng’alafuubana okulaba ng’ekifo kino kituuka ku kkula lino.\nYakubidde omulanga abavunaanyizibwa ku butebenkevu mu ggwannga bakole butassa mukono okumalawo ekittabantu ekicaase ensangi zino.\nAbaana nga basanyusa abaabadde ku mukolo\n"Kyennyamiza okuba ng’abazza emisango gino bwe basalirwa ebibonerezo nga eky'okuttibwa ate bo beegayirira okusonyiyibwa baleme kuttibwa. Lwaki bo batta bannaabwe?" Ssaabasumba bwe yeebuuzizza n'agamba nti nga bwe batayagala kuttibwa nabo balumirirwe abalala.\nYabakubirizza okwagalana, okuba abagumiikiriza, abasaasizi ate era okulwana masajja olutalo lw'okukkiriza basobole okwebbulula mu kizikiza.\nBannaddiini okuva mu nzikiriza ez'enjawulo, bannabyabufuzi okuva mu disitiliki y'e Butambala n'ebitundu ebyetooloddewo abaana b'amasomero n'abantu ab'enzikiriza zonna beetabye ku mukolo guno.\nSsaabasumba yeebazizza Fr. Lawrence Mubiru atwala ekifo kino olw'amaanyi g'atadde ku mulimu guno.\nKino ky'ekigo ekyokusatu mu Butambala ng’ebirala kuliko; Ggombe ne Bulo.\nAbantu yabakubirizza okukolerera eddembe mu maka gaabwe mu byobufuzi na mu buli mbeera kubanga bino Katonda by'atwagaza.\nKati emyaka 39 bukya Kalidinaali Emmanuel Nsubuga alangirira bwetaavu bw'ekifo kino okufuuka ekigo nga kyaddaaki kituukiridde.\nSsaabasumba yatenderezza amaanyi ga Fr. Mubiru agatuusizza n'abantu b'ekitundu kino okuva mu nzikiriza ez'enjawulo okweyuna essaala ze, ze bagamba nti zibawonya. Ssentebe wa LCV e Butambala, Bavekuno Mafumu yeebazizza Eklezia okutema empenda z'ekigo kino ekiggya nga zisalira ddala mu nsalo za disitulikiti ya Butambala, kye yagambye nti kyakugyongera ettutumu ate n'okumanyika amangu mu bantu. Bo ababaka abatwala ekitundu kino okwabadde Muwanga Kivumbi ne Lydia Mirembe beebazizza Ssaabasumba olw'okukkiriza n'ayanukula okusaba kw'abantu b'ekitundu kino era ne basuubiza nti eddiini ya kweyongera okunnyikira mu mitima gyabwe.\nSsaabasumba ng'akwasa ogumu ku migogo gye yagasse mu kutongoza ekigo kino ebbaluwa\nAbantu b'ekitundu basanyukidde okufuna ekigo\nRichard Mubiru: Nasomera ku ssomero eryo nga tuliyita Simba CU nga Klezia ya mmuli n'ettaka kyokka kino ndaba ng’ekirooto nga kati tuli mu Klezia ya kigo ate eweesa ekitiibwa olw'obunene bwayo n'endabika. Katonda mulungi.\nJamil Mukwaya Lutaakome, Ssentebe wa LCIII e Kabasanda: Abantu bano bawonye okutindigga eng’endo!\nBalikuddembe Mukasa: Tuli basanyufu, mmanyi bino bye bimu ku bibadde bigaana abantu okufuna amasaakalamentu n'abamu okunafuwa mu ddiini naye bwe banaalaba ku ba faaza mu kitundu n'abasiisita nga batambula abantu bajja kwekuba mu mitima, eddiini erina okudda mu bantu.\nAbayizi ba Kibibi Abasiraamu nga balamusa ku Ssaabasumba Lwanga\nBamutenda Nsubuga, Ssentebe w'olukiiko olwategese: Tumaze okutuuka ku kiruubirirwa kyokka eno ntandikwa, tulina okuyimirizaawo ekigo kino nga kati Abakristu mbasaba kukola tuleme kudda mabega.\nRonald Muwanga, Ssentebe w'olukiiko oluzimbi: Tubadde tetulootangako nti, ekifo kino kirifuuka ekigo, newankubadde tubadde tuzimba kyokka tubadde tetulina ssuubi kyokka Katonda yatwanukudde Ssaabasumba n'akkiriza era akikoze!\nSsaabasumba Cyprian Lwanga,\nFr. Lawrence Mubiru,\nSsaabasumba atapuse Konsitityusoni mu Klezia\nVilla Maria ekyali ekyalo kya lubaale Katonda yakiwamba


Bukedde Online - Ebbanja lya buwumbi 8 lye livuddeko ebbula lya paasipooti- Minisita Akol\nEbbanja lya buwumbi 8 lye livuddeko ebbula lya paasipooti- Minisita Akol\nAb'e Kayunga babanjizza Pulezidenti Museveni...\nMinisita w’ensonga z’omunda, Rose Akol Akullu yagambye nti kkampani ya De La Rue okuva e Bungereza ekola paasipooti zino ebanja ssente za myaka ebiri ezisukka ku ssente obuwumbi 7 gavumenti z’ewa ekitongole kya paasipooti mu bajeti.\nMinisita Akol ng’annyonnyola.\nMINISITULE y’ensonga z’omunda mu ggwanga eri mu kattu olw’ebbanja lya buwumbi 8 n’obukadde 700 (8,700,000,0000/-) erya kkampuni ekola paasipooti.\nYagambye nti baagala okuteekayo okusaba kwabwe mu minisitule y’ebyensimbi ebongere ku ssente z’ebawa mu mbalirira y’omwaka 2016/2017.\nYagasseeko nti essaawa eno paasipooti balinawo ez’abo abalina ensonga ez’okukolwako amangu ebweru w’eggwanga n’ez’ekikungu wabula n’agamba nti mu bbanga ttono, bagenda kutuusa obutabo bwa paasipooti 100,000 n’oluvannyuma bongereyo obulala 200,000.\n“Mu bbanga lya myezi ena gyokka tukoze amagoba agataliiko musolo ga buwumbi 44. Naye ssente zino zigenda mu gavumenti, ffe ze tukozesa ezituweebwa mu mbalirira y’eggwanga ntono nnyo ezitasobola kusasula bbanja lye tulina,’’ Akol bwe yategeezezza.\nAkol yagobye abantu ababadde beefuula bakayungirizi n’agamba nti omuntu ayagala paasipooti alina kugyegoberako ye kennyini.\nAtaddewo emmeeza mu ofiisi ye ekola ku beemulugunya ku bya paasipooti n’atekako abakozi babiri okuli SP Daniela Adiru ne Amanda Mugabo.


Bukedde Online - Ne mu kusoomoozebwa tewava ku Katonda\nNe mu kusoomoozebwa tewava ku Katonda\nBeekubye ebikonde lwa mpaka za Kiwanda ez'aboobubina...\nMbu wamma Maureen Nantume alina ebya Kiwanda?...\nGERTRUDE Gulemye okyajjukirwa olw’okwolesa enjiri ey’ebigambo n’ebikolwa Kati guweze omwaka omulamba bukya Gertrude Gulemye Katonda amujjulula okuva mu bulamu bw’ensi obujjudde okusoomosebwa n’amutwala mu ggulu okuwummula.\nObulamu bwa Gulemye bwali bujjudde ekisa, okwagaliza buli omu okubeera obulungi, okwaniriza buli muntu mu maka ge wabula ng’ekisinga mu byonna yayagalizanga buli muntu okwetwalira obulokozi ng’ayita mu kumubuulira ekigambo kya Katonda.\nWadde nga yayita mu kusoomoozebwa okw’enjawulo mu bulamu bw’ensi omuli okufi irwa bba n’abamu ku baana be Gulemye yasigalira ku kigambo kya Katonda kuba y’awa era yaggyawo era nga kino teyakitwala nga kikulu mu bulamu bwe wabula okukuu- ma okukkiriza.\nGulemye yayagala nnyo ekika kye, wabula baganda be ssaako ne bannyina n’abaagala eky’ensusso era ng’afaayo okuwuliza ebiba bigenda mu maaso mu Kika kye. Wadde we wafi ira wali ogenda onafuwa mu bulamu bw’omubiri, wafangayo era ne weewalirizanga okulambula abalwadde, okugenda ku mikolo omuli embaga ssaako okuziika.\nTwebaza Katonda olw’obulamu bwo obwali bujjudde ekisa kungulu ne munda kuba yafa talina bukyayi ku muntu yenna ku kyalo n’awalala. Gulemye yali mutuuze w'e Nakulabye mu Kampala ng'azaalibwa omugenzi Samuel Balagaddde Katazza e Nabutitti - Bukuya mu Ssingo nga yazaalibwa nga September 15, 1932 n’afa nga January 20, 2018 oluvannyuma lw’okutawaanyizibwa obulwadde bw’entunnunsi. Yaziikibwa ku biggya bya bakadde be Samuel Balagadde Katazza. Nze Barbra Namutebi, muzzu


2 Kronieken 27 HTB – 2 Ebyomumirembe 27 LCB | Biblica\n2 Kronieken 27 HTB – 2 Ebyomumirembe 27 LCB\n2 Ebyomumirembe 27:1-9\n127:1 2Bk 15:5, 32; 1By 3:12Yosamu yali wa myaka amakumi abiri mu etaano, bwe yalya obwakabaka, n’afugira mu Yerusaalemi emyaka kkumi na mukaaga. Nnyina ye yali Yerusa muwala wa Zadooki. 2Newaakubadde ng’abantu beeyongera okukola ebitali bya butuukirivu, Yosamu yakola ebirungi mu maaso ga Mukama, nga kitaawe Uzziya bwe yakola; naye obutafaanana nga kitaawe bwe yakola, teyayingira mu yeekaalu ya Mukama. 327:3 2By 33:14; Nek 3:26N’addaabiriza Omulyango ogw’Ekyengulu ogwa yeekaalu ya Mukama, ate era n’akola omulimu munene ogw’okuddaabiriza bbugwe wa Oferi. 4N’azimba n’ebibuga mu nsozi za Yuda, ate mu bibira n’azimbamu ebigo n’asimbamu n’eminaala.\n527:5 Lub 19:38Yosamu n’alwana ne kabaka w’Abamoni n’amuwangula, era omwaka ogwo Abamoni ne bamuwa ttani ssatu eza ffeeza ne desimoolo nnya, n’ebigero by’eŋŋaano obukadde bubiri mu emitwalo amakumi abiri, n’ebigero bya sayiri obukadde bubiri mu emitwalo amakumi abiri. Abamoni ne bamuleeteranga ebintu byebimu mu bigero byebimu mu mwaka ogwokubiri ne mu mwaka ogwokusatu.\n627:6 2By 26:5Yosamu n’aba n’obuyinza bungi kubanga yatambuliranga mu makubo ga Mukama Katonda we.\n7Ebyafaayo ebirala ebyabaawo mu mirembe gya Yosamu, entalo ze yalwana, ne bye yakola, byawandiikibwa mu kitabo kya Bassekabaka ba Isirayiri ne Yuda. 8Yosamu yali wa myaka amakumi abiri mu etaano bwe yalya obwakabaka, era n’afugira emyaka kkumi na mukaaga mu Yerusaalemi. 9Ne yeebakira wamu ne bajjajjaabe, n’aziikibwa mu Kibuga kya Dawudi; Akazi mutabani we n’amusikira.\nLCB : 2 Ebyomumirembe 27


Bukedde Online - Maama agumbye ku Poliisi e Gayaza: Awakanya eky'okuyimbula eyasobezza ku muwala we\nMaama agumbye ku Poliisi e Gayaza: Awakanya eky'okuyimbula eyasobezza ku muwala we\nOmuvubuka ayogedde engeri gye yasseemu abawala...\nOmufere bamukutte n’ebyapa by’ettaka 100...\nMAAMA agumbye ku poliisi y’e Gayaza ng’awakanya ekya poliisi okuyimbula omusajja eyasobezza ku muwala we.\nNamusoke n’omwana we.\nBya WASSWA B. SSENTONGO\nContilida Namusoke 43, yasazeewo okwebaka ku poliisi ng’ali ne muwala we ng’agirumirizza okuyimbula Moses Mulumba agambibwa okusobya ku muwala we ow’emyaka etaano gyokka nga kati alumizibwa mu bitundu bye ebyekyama.\nYagambye nti ekisinga okumuluma ye poliisi okuyimbula Mulumba amangu nga tebasoose kukola kunoonyereza kuzuula ekyabaddewo.\nN’agamba nti ensonga eno poliisi yandibadde egitwala mu kkooti okusinga okuzeemalira ne batuuka n’okuyimbula Mulumba nga tawozeseddwa.\nYagambye nti muwala we alumizibwa ng’asiiba akaaba era talina kyayagala kulya. Ng’oggyeeko okulumizibwa ate takyalina ssanyu ng’omwana n’agamba nti awulira ennaku okulaba nga Mulumba eyandibadde akangavvulwa poliisi emutadde alye obutaala.\nYagambye nti tajja kuva ku poliisi okutuusa ng’amazima gavuddeyo Mulumba n’addamu n’akwatibwa n’avunaanibwa.\nYasabye abalwanirizi b’eddembe ne Gavumenti okumutaasa kubanga ye ng’omukyala talina maanyi gajja kulagira Mulumba kuvunaanibwa okuggyako okulaga obutali bumativu eri poliisi ku kye baakoze.\nOmwogezi wa poliisi mu Kampala n’emirirwano Luke Owoyesigyire yagambye nti Namusoke omusajja gw’alumiriza okusobya ku mwana we ye kitaawe nga mu kiseera ky’agamba nti weyamusoberezzaako baali bafunye obutakkaanya ne Mulumba nga yanoba naamulekera abaana kyokka yagenda okudda nga muwala we alumizibwa mu bitundu bye ebyekyama nga bweyamutwalira mu ddwaaliro lya poliisi ne bamutegeeza nga bw’aludde ebbanga ng’akozesebwa era omuntu abadde amukozesa muntu mukulu.\nOwoyesigyire yagambye nti Mulumba yateebwa ku kakalu ka poliisi nga bwebakola okunoonyereza era fayiro y’omusango yatwalibwa ew’omuwaabi wa Gavumenti nga balindiridde ky’agenda okubasalirawo.\nN’agamba nti bwe banaabalagira avunaanibwe bajja kuddamu bamukwate.\nMulumba yagaanyi okubaako ky’ayogera ku nsonga zino n’agamba nti ziri ku poliisi nga kye bamugamba ky’ajja okukola.\nAkkakkanye ku mukazi we n'amusalako ebitundu by'ekyama\nEssasi eryasooka okuvuga mu Lubiri y’ensibuko y’entalo ezitaagudde Uganda


Bukedde Online - Olunaku lw'abazira: Gavumenti etaddewo emisingi gy'okukulaakulanya eggwanga naye ogikozesezza otya?\nDR. KITUMBA: Y'omu ku baasooka okujjanjaba...\nAdded 9th June 2015\nABAZIRA abasoba mu 300 be bagenda okwambazibwa emidaali leero ku mikolo gy’abazira ba Uganda egigenda okubeera ku kisaawe ky’essomero lya Katwe P/S mu muluka gw'e Kalokola, mu ggombolola y’e Ddwaaniro mu Kiboga.\nOmukolo guno guli wansi w’omulamwa, ‘Building Blocks for a better Uganda’ ekivvuunulwa nti 'Okuzimba omusingi ogwa Uganda eyeeyagaza.'\nSsentebe wa Disitulikiti y’e Kiboga, Israel Yiga yagambye: Waliwo ebintu eby’enjawulo ebiteekeddwaawo Gavumenti okwongera amaanyi mu kuzimba Uganda eyeeyagaza.\nEkimu ku byo kwe kunyweza ebyokwerinda. Kino buli omu akiwaako obujulizi era ebyokwerinda biteekawo embeera okuba ng'abantu basobola okukola emirimu egitali gimu ne beekulaakulanya.\nKizibu okusanga ensi ekula oba eyeeyagaza ng’ebyokwerinda byayo biri yegeyege.\nEbyokwerinda ebirungi bisikiriza bayinvesita okuleeta kuno ensimbi. Era eno y’ensonga lwaki olaba nga Uganda yeeyongedde okutumbuka mu byobulambuzi kuba okwagazisa ensi yo abantu abalala olina kusooka kunyweza byakwerinda.\nEbyenjigiriza nabyo bitumbuse, wabula ate gye bikomye okukula bizadde ebbula ly’emirimu. Kino nakyo Gavumenti ekisalidde amagezi kubanga amatendekero g’ebyemikono gongeddwaamu wadde nga kisaanye okugongeramu amaanyi gabune mu ggwanga lyonna.\nKati n’e Kiboga batuzimbiddeyo limu. Wabula era wakyaliwo obwetaavu okusitula omutindo gwa UPE, kuba ayamba naye asaanye okwongeramu embavu atuukane n’omutindo.\nSsentebe wa NRM mu Buganda, Alhaji Abdul Nadduli agamba:\nEkimu ku bye twassaako essira gy’emirembe era Gavumenti ya NRM egikuumye nga gino gijja kututuusa mu bulamu obweyagaza.\nOkulwanyisa obwavu nakyo kikoleddwa, abo abalowooza nti tetulwanyisizza bwavu beewuunyisa kubanga teri Gavumenti ejja kumalawo bwavu. Ne mu nsi engagga nayo abaavu gye bali. Bw’otunuulira Uganda kati ngazi nnyo n’abantu bakola emirimu egibakulaakulanya eyo yonna ngeri yaakulwanyisa bwavu.\nObukolero obutono bweyongedde mu bitundu eby’enjawulo ate n’amakolero amanene nago kati weegali, byonna byeyongedde nnyo ku mulembe gwa NRM.\nSsentebe w’ekyalo ky’e Muwanga mu ggombolola y’e Muwanga mu Kiboga, Paul Ssebulime agamba nti, Gavumenti wadde ekoze ebintu bingi, naye esaanye okwongera amaanyi mu byobulimi, bwe kiba kisoboka okusima ddaamu (ebidiba) mu byalo n’eteekawo n’enkola abalimi ne baba nga basobola okufukirira ebirime byabwe.\nOkubunyisa amasannyalaze nakyo kikulu, abantu batandikewo obukolero obutono gamba ng'ebyuma ebikuba kasooli, ebisunsula emmwaanyi okwo gattako okulongoosa enguudo n’okwongera amaanyi mu malwaliro.\nTheodore Ssekikubo, omubaka w’e Lwemiyaga agamba: Kituufu waliwo Gavumenti by'ekoze okusobola okufuula Uganda eggwanga eryeyagaza ng'okulwanyisa obwavu, obutamanya n’effugabbi.\nNaye esaanye okukyusa mu nkola kubanga singa tekikola, omubala gw’Abazira gugenda kufa. Ensonga eri nti bbo baalwanirira ggwanga kuba nga lyeyagaza, etteeka limusibyabyayi erikwata ku buli bw'enguzi abantu bagirya kyere tebakubwa ku mukono.\nPulezidenti ne bw’anaayogeranga nti beekabire byonna bya kumala biseera ng’amateeka tegakyusiddwa. Ensoma ya UPE nayo esaana eyongerwemu amaanyi, esobole okutuukana n’omutindo ebe nga yeegombesa.\nAbaana abali mu UPE naddala mu byalo be basinga okugwa ebigezo, ebyo bye bisinga okuluma abantu era bijja kutwala eggwanga mu maaso.\nOfuuka otya Omuzira?\nOkuva Uganda lwe yafuna obwetwaze mu 1962, wabaddewo ebintu bingi ebigwawo. Okugeza mu 1966 obutakkaanya bwa Obote ne Kabaka Muteesa kwe yava n’okulumba Olubiri; 1971-1979 omulembe gwa Amin gwaliisa bangi akakanja abamu ne batuuka okufa, okwo gattako olutalo olwaleeta gavumenti ya NRM mu buyinza.\nAkatuubagiro ako konna, mubaddemu abakyala n’abasajja b’otoyinza kubuusa maaso nga bakoze kinene okulwanirira eggwanga lyabwe mu ngeri ezitali zimu nga n’abamu baalusuulamu akaba ate abamu balina enkovu ezitabaliva ku mibiri.\nEra abamu bafunye omukisa okufuna emidaali nga bakyali balamu, ate abalala famire zaabwe be bagifunye nga bbo baafa dda.\nMu mbeera eno, mu 2001 Gavumenti yayisa etteeka omuyitwa okusiima abazira bano nga baweebwa emidaali erya National Honours and Awards Act nga lino lirambika bulungi emitendera omuyitibwa omuntu okulondebwa ng'omuzira w’eggwanga.\nEtteeka lino era litondawo akakiiko akagabi k’emidaali aka Presidential Awards Committee (PAC). Akakiiko kano kayamba okuwabula Pulezidenti ku bantu abalina okufuna emidaali, okusobola okutuukiriza obuvunaanyizibwa bwe mu kawaayiro nnamba 5 mu tteeka lya National Honours and Awards Act, 2001. Waliwo emikolo gya mirundi mukaaga, Pulezidenti kw’agabira emidaali gino, okugeza January 25, olunaku NRM lwe yawamba; February 06, olunaku lw’amagye, March 08 olw’abakyala; May 01, olw’abakozi; June 09, olw’abazira b’eggwanga ne October 09, olw’Ameefuga ga Uganda.\nEgimu ku midaali egigabwa kuliko ogwa Nalubaale, guno guweebwa abantu abakoze ennyo mu by’okunoonyereza, okutumbula ebyenfuna, ebyobuwangwa n’obusuubuzi ssaako abantu baabulijjo abayambyeko mu by’enkulaakulana y’amagye.\nOmudaali gwa Katonga, guno tegutera kugabibwa, guweebwa abo abalina eky’enkizo ennyo mu magye era bapulezidenti be batera okugufuna. Rwenzori guno gugenda mu bantu abakoze ng'ekyokulabirako mu magye n’okuweereza okwenjawulo n’ebika ebirala.\nOlunaku lw''abazira: Gavumenti etaddewo emisingi gy''okukulaakulanya eggwanga naye ogikozesezza otya?\nKulembeza empeereza ennungi ssente zikweyunire\nEmyaka 2 bukya baze Mabirizi afa, akyannung'amya - Nnamwandu


Bukedde Online - Yiika z'emmwaanyi ettaano tezinjuza\nYiika z'emmwaanyi ettaano tezinjuza\nEngeri ennyangu gy'osobola okukola ssente mu bulimiro bw'enva endiirwa\nAbavubi basabye gavumenti ssente beetandik...\nCHARLES Matovu Lwanga mulimi wa mmwaanyi era mulunzi wa mbizzi, omulimu gw'akoze kati emyaka egisoba mu etaano oluvannyuma lw'okuwummula emirimu gya gavumenti. Matovu musajja amanyiddwa mu bulimi era bw'otuuka mu kibuga ky'e Kyotera takisi we zikussa, n'obuuza ewa Matovu aba bodaboda abaliwo basobola bulungi okukutuusaawo kuba y'omu ku balimi abeekolamu omulimu okuyamba okulaba nga basobola okwetuusa ku ssa ly'abalimi n'abalunzi ab'amaanyi.\nAlina ettaka awali amaka ge lya yiika ttaano nga wano w'alundira embizzi era nga Bukedde we yatuukidde ku faamu eno ng'embizzi ezisinga azitunze nga bw'eri bizinensi nti alina okutunda ate n'azzaawo wabula nga waliwo ezizaala ezaasigaddewo\nBukeddOkulima emmwaanyi Matovu agamba nti alina emmwaanyi yiika ttaano era ng'azirabirira mu ngeri ey'enjawulo okukakasa nti zibeera zirabika bulungi ekiseera kyonna n'okusobozesa okussaamu emiramwa eminene ate nga miramu bulungi okufuna akatale ak'amaanyi. "Okulima emmwaanyi okw'omulembe kutandikira ku kusimba nga nze nsima ekinnya kya ffuuti 2x2 n'amabanga ga ffuuti 10x10 olwo ne ntabulamu ekigimusa kya nakavundira ne ntabulamu ettaka ne kibeerawo wiiki nga nnya olwo ne nzisaamu endokwa", Matovu bw'agamba.\nBw'amala okusimba endokwa ze, aziwembera nga wano aziteerako ebikoola naddala eby'ebisansa okutangira akasana okuzookya okuziremesa okukula obulungi ate mu bwangu. Bwe zimala okukwata ne zituuka mu buwanvu bw'evviivi olwo n'aziweta okukola amatabi. Agamba nti, ku buli muti naddala nga mukulu alekako amatabi 3-4 nga wano zibeera zikyasobola okugaliisa obulungi nga kino kikuyamba okufuna ekiwera mu mmwaanyi zo nga zitandise okubala.\nOkusinziira ku Matovu, afuba okubikka emmwaanyi ze mu kifo ky'okulima buli kiseera kuba emmwaanyi ziriira ku ngulu nga buli lw'olima otema emirandira ekigenda okuzikosa mu nkula n'embala yaazo kikufiirize amakungula.\nMatovu era yasima nsalosalo mu musiri gwe ky'agamba nti yakikola okusobola okukwata mukoka abeera akulugguka engeri omusiri gw'emmwaanyi ze gye guli ku kasozi nga kino kiyamba emmwaanyi okusigaza amazzi ne ziyita obulungi mu kiseera ky'ekyeeya.\nAmakungula Matuvu annyonnyola nti, "Okusinziira ku mabanga ge tumala, yiika egendamu ebikolo 418, nga wano omuti ssinga gumala okukwata obulungi mu myaka ng'asatu n'okudda waggulu esobola okuvaako endebe emu n'endebe emu n'ekitundu".\nSizoni ewedde yakungula kkiro 3000 eza kibooko ze yakuba kase n'afunamu kkiro 1,530 ze yatunda ku 5,200/- buli kkiro n'afunamu 7,956,000/-. "Nzize nninnya era kino kyansanyusa olw'okuba nti neewaddeyo kuba mu kusooka nali sirabirira bulungi mmwaanyi zange naye bwe nakizudde nti mulimu ekyama ndaba nga nsobola okufunamu ekiwera kuba olaba tufunye kino kitegeeza ssinga nnyongeramu amaanyi tusobola okufunamu ekisingawo", Matovu bw'agamba.\nAgamba nti, alina we yafunye ettaka nga yatandise okusimba yiika endala emu n'ekitundu okulaba ng'ayongera ku ttaano z'alina era ng'alina enteekateeka ez'amaanyi ku mmwaanyi. Okweyongerako amagezi Agamba nti amagezi buli mwaka oguyitawo abaako ebipya by'ayongera mu ndabirira y'emmwaanyi ng'amagezi agaggya mu kutambula n'okwongera okunoonyereza okuva mu balimi bannange naddala abansingako ku ngeri bbo gye bakikola era nga waliwo mukwano gwange gwe ntambula naye.\nMu ngeri y'emu mpuliriza nnyo pulogulaamu y'ekitongole ekitwala eby'emmwaanyi mu Uganda ekya Uganda Coffee Development Authority (UCDA) ebeera ku leediyo ng'eno nayo ennyambye nnyo okulaba nga nyongera ku ngeri gye ntambuzaamu essamba yange kuba erambika engeri y'okusimba n'okulabirira okutuufu.\nFamire Mukyala wa Matovu yeenyigira butereevu mu mirimu gy'okulima n'okulunda gye bakola ate nga n'abaana atambula nabo naddala mu kukola, okunoga n'okwanika. Muky. Harriet Lwanga agamba ye asinga kubeera mu bikolebwa awaka naddala embizzi nga y'avunaanyizibwa ku byonna ebizikwatako okulaba nga zitambula bulungi.\nAgamba nti baatandika okulunda embizzi mu 2000 nga bakizudde nti zisobola okubawa ssinga zirabirirwa obulungi anti zizaala mangu ate nga n'okukula era zikula mangu nga n'abaguzi babeerawo. "Mu kiseera kino tulina embizzi 10 enkulu nga ziri mawako nga zino tuziwa emmere ku makya n'akawungeezi era n'ennyumba tuzirongoosa emirundi ebiri. Ekirungi nti buli ky'oziwa zikirya omuli omuddo, ebikuta n'ebirala ne tuziwa n'emmere entabule", muky. Lwanga bw'agamba.\nTusinga kutunda bwana nga ku myezi ebiri tuzitunda 100,000/- wabula nga n'endala ku mitendera egy'enjawulo tuzitunda okuli n'ez'amawako era twatunze embizzi 48 gye buvuddeko ng'eyeggwako tugitunda kakadde kalamba. "Ndi musanyufu mu kulunda kuno kuba tukwatagana era tukolera wamu mu buli kimu nga famire kye ndaba nga kitutwala mu maaso", muky. Lwanga bw'agamba. Agamba nti okusoomoozebwa kwe balina mu mbizzi kwa bulwadde naddala omusujja kuba tegulina ddala.\nSsente z'emmwaanyi tusinze kuzitunuulira ku nsonga ya kusasula fiizi kyokka nga tusooka kutoolako ssente za ffaamu mu kusasula abakozi, okutereka, okubaako bye twongera okugula gamba ng'ettaka n'enteekateeka y'okufukirira n'ebirala era ng'erina akawunti kwe zissibwa. Wabula naffe ng'abantu twesasula wadde nga tubadde tetunnaba kufuna mutemwa gwa nkalakkalira naddala mukyala wange naye afunayo akantu akamuwa ku ssanyu n'okumanya nti omulimu gw'akola guvaamu ssente era gusasula.\nAbakozi bano abasasula mu nkola ya kutegeeragana kitundu kye bagenda okukola ng'agamba nti yalaba ng'okusasula omwezi abamu bakongola ne batakola ate nga balina okusasulwa ate ye akola mu nsolo asasulwa mwezi 60,000/-.\nEkitundu okumufunamu Matovu agamba nti, abantu mu kitundu kino abasinga babadde bettanidde nnyo okusimba kalittunsi kuba tebabadde na kyakulabirako ku kulima bintu birala. "Nze nasimbako kalittunsi kyokka nakizuula nga temuli ssente kuba yiika ya kalitunsi nagifunamu 700,000/- era namutemamu kyokka nga mu yiika y'emmwaanyi nsobola okufunamu obukadde obusoba obubiri omwaka era nfuba okulaba nga njagazisa abantu abalala okulima emmwaanyi", Matovu bw'annyonnyola.\nNg'ogyeeko okuggya ku ffaamu okuyiga, abantu b'ekitundu bafuna emirimu mu ssamba ya Matovu nga mu kiseera ky'okunona abantu abawera okuli n'abaana b'essomero bajja okunoga nga buli kasero bakanogera 3,000/-. "Nakwataganye n'amasomero nga hhenda nsomesa abaana abato n'okubaleeta ku ffaamu okwongera okubayigiriza n'okubaagazisa okulima emmwaanyi kuba nakizudde nti olw'okubulwa eby'okulabirako kibalemesa okuyiga obulungi n'okwenyigira mu kulima nga bakuze.\nOkukuuma ebitabo Matovu buli ky'akola akiwandiika okumanya ky'ayingizza n'okufulumya nga kino agamba nti akikola kuba alina okumanya oba akola amagoba ate nga n'omutwe tegusobola kutereka buli kimu kibeera kikoleddwa.\nMu ngeri y'emu kiyamba okutondawo obwerufu naddala eri aba famire okumanya bye tukola ate n'okuyigiramu kuba bw'olaba ng'okola bulungi kikuzzaamu amaanyi ate bw'obeera tokoze bulungi n'osobola okuzuula ekitaatambudde bulungi.\nOkusoomoozebwa Ssente z'okukozesa kimu ku bisoomooza Matovu kuba mu biseera ng'emmwaanyi tezengera tabeera na ssente za kukozesa kyokka nga waliwo emirimu egirina okukolebwa gamba ng'okolima n'ebirala.\nOkusoomoozebwa okulala kwa mazzi kuba mu kiseera ky'ekyeya akasana kayisa bubi essamba ye anti tannaba kutandika kufukirira kusobola kukayitamu wadde ng'afuba okubikka. Enteekateeka z'omumaaso Matovu alina enteekateeka y'okwongera amaanyi mu mmwaanyi okulaba ng'afuuka omulimi ow'okulabirako eri abalala bonna mu kitundu kino, okulaba ng'akyusa endowooza z'abalimi mu kitundu mu kulima emmwaanyi.\nOkufuna mu mata ngakolamu yogati


Abatume Bamusaba Ababuulire Akabonero (Matayo 24:3-51) | Obulamu bwa Yesu\nAbatume Bamusaba Ababuulire Akabonero\nMATAYO 24:3-51 MAKKO 13:3-37 LUKKA 21:7-38\nABAYIGIRIZWA BANA BAMUSABA ABABUULIRE AKABONERO\nOBUNNABBI OBUTUUKIRIRA MU KYASA EKYASOOKA N’OKWEYONGERAYO\nTULINA OKUBA OBULINDAALA\nOlunaku Lwakubiri olweggulo, era olunaku lwa Nisaani 11 lunaatera okuggwaako. Ate era Yesu anaatera okumaliriza obuweereza bwe ku nsi. Emisana abaddenga abuulira mu yeekaalu ate ng’ekiro agenda wabweru w’ekibuga gy’asula. Abantu bangi babaddenga bajja “mu yeekaalu ku makya okumuwuliriza.” (Lukka 21:37, 38) Kati ebyo biwedde, era kati Yesu atudde ku Lusozi olw’Emizeyituuni awamu n’abatume be bana, Peetero, Andereya, Yakobo, ne Yokaana.\nAbatume abo abana bazze gy’ali nga bali bokka. Baagala okutegeera amakulu g’ebigambo Yesu by’ayogedde bw’agambye nti tewali jjinja na limu erya yeekaalu lijja kusigala ku linnaalyo. Kyokka balina n’ekintu ekirala kye beebuuza. Emabegako Yesu yabagamba nti: “Mubeere beetegefu, kubanga ekiseera kye mutamusuubiriramu, Omwana w’omuntu ky’ajjiramu.” (Lukka 12:40) Ate era Yesu yayogera ku “lunaku Omwana w’omuntu lw’alirabisibwa.” (Lukka 17:30) Kyandiba nti ebigambo ebyo bye yayogera birina akakwate n’ebyo by’ayogedde ku yeekaalu? Abatume baagala okumanya ebintu ebyo. Bamugamba nti: “Tubuulire, ebintu ebyo biribaawo ddi, era kabonero ki akaliraga okubeerawo kwo, n’amafundikira g’enteekateeka y’ebintu?”—Matayo 24:3.\nAbatume abo bayinza okuba nga balowooza ku kuzikirizibwa kwa yeekaalu gye balengera nga basinziira mu kifo we bali. Era babuuza Yesu ebikwata ku kubeerawo kw’Omwana w’omuntu. Bayinza okuba nga bajjukira nti Yesu yagera olugero olukwata ku ‘musajja ow’omu lulyo olulangira eyagenda mu nsi ey’ewala okulya obwakabaka era oluvannyuma akomewo.’ (Lukka 19:11, 12) Bayinza n’okuba nga beebuuza ebyo ebinaabaawo mu ‘mafundikira g’enteekateeka ey’ebintu.’\nYesu abaddamu ng’awa akabonero akandiraze ddi enteekateeka y’Ekiyudaaya lwe yandikomye era ne yeekaalu n’ezikirizibwa. Naye Yesu tayogera ku ebyo byokka. Akabonero ako k’awa era kandiyambye Abakristaayo mu biseera eby’omu maaso okumanya nti bali mu kiseera ‘eky’okubeerawo’ kwe era nti enkomerero y’ensi ya Sitaani eri kumpi.\nEmyaka bwe gigenda giyitawo, abatume balaba ng’obunnabbi bwa Yesu obwo butuukirira. Mu butuufu, bingi ku bintu Yesu by’ayogerako bitandika okutuukirira mu kiseera kyabwe. Bwe kityo, Abakristaayo abali obulindaala ababaawo nga wayise emyaka 37 bukya Yesu ayogera obunnabbi obwo, okuzikirizibwa kw’enteekateeka y’Ekiyudaaya awamu ne yeekaalu, ebibaawo mu mwaka gwa 70 E.E., tebibatuukako nga tebamanyi. Kyokka omwaka gwa 70 E.E we gutuukira, ebyo byonna Yesu by’ayogerako mu kabonero biba tebinnatuukirira era byonna tebituukirira mu mwaka ogwo. Kati olwo kiki ekijja okulaga okubeerawo kwa Kristo mu Bwakabaka? Ekyo Yesu ayamba abatume be okukimanya.\nYesu agamba nti wandibaddewo “entalo mu bifo ebitali bimu” era nti “Eggwanga lirirumba eggwanga, n’obwakabaka bulirumba obwakabaka.” (Matayo 24:6, 7) Era agamba nti: “Walibaawo musisi ow’amaanyi, era mu bifo ebitali bimu mulibaamu enjala n’endwadde ez’amaanyi.” (Lukka 21:11) Yesu alabula abayigirizwa be nti: “Abantu balibakwata, balibayigganya.” (Lukka 21:12) Wandibaddewo bannabbi ab’obulimba era bandibuzaabuzizza abantu bangi. Obumenyi bw’amateeka bwandyeyongedde era okwagala kw’abasinga obungi kwandiwoze. Era Yesu agamba nti: “N’amawulire gano amalungi ag’Obwakabaka galibuulirwa mu nsi yonna okuba obujulirwa eri amawanga gonna, olwo enkomerero n’eryoka ejja.”—Matayo 24:14.\nWadde ng’ebimu ku ebyo ebiri mu bunnabbi bwa Yesu byatuukirira ng’Abaruumi tebannazikiriza kibuga Yerusaalemi oba nga bakizikiriza, kyandiba nti ebigambo bya Yesu byandibadde n’okutuukirizibwa okusingako awo mu biseera eby’omu maaso? Okiraba nti obunnabbi bwa Yesu obwo bubadde butuukirira ku kigero ekisingawo mu kiseera kyaffe?\nEkimu ku bintu Yesu by’ayogerako mu kabonero akandiraze okubeerawo kwe kye ‘ky’omuzizo ekizikiriza.’ (Matayo 24:15) Mu mwaka gwa 66 E.E., eky’omuzizo ekyo lye lyali ‘eggye’ lya Rooma awamu n’obubonero bw’eggwanga eryo. Abaruumi beetooloola ekibuga Yerusaalemi era ne batandika n’okukoona bbugwe waakyo. (Lukka 21:20) Bwe kityo, “eky’omuzizo” kyali kiyimiridde mu “kifo” Abayudaaya kye baali batwala okuba “ekitukuvu.”\nYesu era agamba nti: “Walibaawo ekibonyoobonyo ekinene ekitabangawo kasookedde ensi ebaawo, era tekiribaawo nate.” Mu mwaka gwa 70 E.E., Abaruumi baazikiriza Yerusaalemi. Okuzikirizibwa ‘kw’ekibuga ky’Abayudaaya ekyo ekitukuvu,’ nga mw’otwalidde ne yeekaalu yaamu kyali kibonyoobonyo kinene. Mu butuufu, enkumi n’enkumi z’abantu battibwa. (Matayo 4:5; 24:21) Okuzikirizibwa ng’okwo kwali tekubangawo mu byafaayo by’Abayudaaya era kwaviirako enteekateeka y’Ekiyudaaya ey’okusinza eyali emaze ebyasa bingi okusaanawo. Ekyo kiraga nti mu kutuukirizibwa kw’obunnabbi bwa Yesu okusingako, okuzikirizibwa okwandibaddewo kwandibadde kwa maanyi nnyo.\nABAYAMBA OBUTATYA BISEERA BY’AYOGERAKO\nYesu yeeyongera okwogera ku kabonero akandiraze okubeerawo kwe n’amafundikira g’enteekateeka eno ey’ebintu. Alabula ku “Bakristo ab’obulimba ne bannabbi ab’obulimba.” Agamba nti mu kiseera ekyo wandibaddewo abantu abandigezezzaako “okukyamya abantu, bwe kiba kisoboka bakyamye n’abalonde.” (Matayo 24:24) Naye abalonde abo tebandikkirizza kubuzaabuzibwa. Bakristo ab’obulimba bandibadde balabika wano ku nsi. Naye obutafaananako Bakristo abo, ye Yesu yandibadde talabika wano ku nsi mu kiseera ky’okubeerawo kwe.\nNg’ayogera ku kibonyoobonyo ekinene ekyandibaddewo ku nkomerero y’enteekateeka eno ey’ebintu, Yesu agamba nti: “Enjuba erijjako ekizikiza, omwezi tegulyaka, emmunyeenye ziriwanuka waggulu ne zigwa, n’amaanyi g’eggulu galinyeenyezebwa.” (Matayo 24:29) Abatume abawulira ebigambo bya Yesu ebyo tebategeerera ddala ekyo ekinaabaawo, naye okusinziira ku bigambo ebyo bakiraba nti ebinaabaawo bijja kuba bya ntiisa.\nEbintu ebyo eby’entiisa byandikutte bitya ku bantu? Yesu agamba nti: “Abantu balizirika olw’okutya n’olw’okweraliikirira ebintu ebigenda okutuuka ku nsi; kubanga amaanyi g’eggulu galinyeenyezebwa.” (Lukka 21:26) Mu butuufu, wano Yesu ayogera ku kiseera ekigenda okusingayo okuba eky’entiisa mu byafaayo by’olulyo lw’omuntu.\nKyokka Yesu ayamba abatume abo okukiraba nti si buli muntu nti ajja kukuba ebiwoobe ‘ng’Omwana w’omuntu azze n’amaanyi n’ekitiibwa kingi.’ (Matayo 24:30) Yesu amaze okukiraga nti Katonda ajja kubaako ky’akolawo ku ‘lw’abalonde.’ (Matayo 24:22) Kati olwo abayigirizwa ng’abo abeesigwa bandikwatiddwako batya ebintu ebyo eby’entiisa Yesu by’ayogerako? Yesu azzaamu amaanyi abagoberezi be ng’agamba nti: “Ebintu bino bwe biritandika okubaawo, muyimiriranga busimba ne muyimusa emitwe gyammwe, kubanga okununulibwa kwammwe kuliba kunaatera okutuuka.”—Lukka 21:28.\nAbayigirizwa ba Yesu abandibaddewo mu kiseera ekyo banditegeeredde ku ki nti enkomerero eri kumpi? Yesu akozesa ekyokulabirako ky’omuti gw’omutiini, ng’agamba nti: “Ettabi lyagwo bwe litandika okutojjera ne lissaako ebikoola, mumanya nti ekiseera eky’omusana kinaatera okutuuka. Bwe kityo nammwe, bwe mulabanga ebintu bino, mumanyanga nti ali kumpi, ali ku luggi. Mazima ddala mbagamba nti, omulembe guno teguliggwaawo okutuusa ng’ebintu bino byonna bimaze okubaawo.”—Matayo 24:32-34.\nBwe kityo, abayigirizwa be bwe bandirabye ebintu eby’enjawulo ebiri mu kabonero ako nga bituukirira, banditegedde nti enkomerero eri kumpi okutuuka. Ng’ayogera ku bayigirizwa be abandibaddewo mu kiseera ekyo, Yesu agamba nti:\n“Naye eby’olunaku olwo n’ekiseera, tewali abimanyi, newakubadde bamalayika mu ggulu, newakubadde Omwana, wabula Kitange yekka. Ng’ennaku za Nuuwa bwe zaali, n’okubeerawo kw’Omwana w’omuntu bwe kutyo bwe kuliba. Kubanga mu nnaku ezo ng’Amataba tegannajja, abantu baali balya, nga banywa, nga bawasa, era nga bafumbirwa, okutuusa ku lunaku Nuuwa lwe yayingira mu lyato, ne batafaayo okutuusa Amataba lwe gajja ne gabasaanyaawo bonna. N’okubeerawo kw’Omwana w’omuntu bwe kutyo bwe kuliba.” (Matayo 24:36-39) Yesu ayamba abo abamuwuliriza okulowooza ku Mataba agaaliwo mu kiseera kya Nuuwa, agaakwata ku nsi yonna.\nAbatume abawuliriza Yesu ku Lusozi olw’Emizeyituuni bakiraba nti kikulu nnyo okuba obulindaala. Yesu agamba nti: “Mwekuumenga emitima gyammwe gireme kwemalira ku kulya n’okunywa n’okweraliikirira eby’obulamu, olunaku olwo ne lubagwako bugwi ng’ekyambika. Kubanga lujja kutuuka ku abo bonna abali ku nsi. Kale mutunulenga, nga musabanga ekiseera kyonna musobole okuyita mu bintu ebyo byonna ebijja okubaawo, era musobole n’okuyimirira mu maaso g’Omwana w’omuntu.”—Lukka 21:34-36.\nYesu ayongera okukiraga nti ebintu by’ayogerako birina amakulu amagazi. Ebintu ebyo si bya kubaawo kumala emyaka mitono era si bya kukwata ku kibuga Yerusaalemi kyokka oba ku ggwanga ly’Abayudaaya lyokka. Ebintu by’ayogerako bijja kukwata “ku abo bonna abali ku nsi.”\nYesu akiraga nti abayigirizwa be kijja kubeetaagisa okuba obulindaala, okusigala nga batunula, n’okuba abeetegefu. Bwe kityo, Yesu akkaatiriza ensonga eyo ng’agamba nti: “Mumanye kino: Singa nnyini nnyumba yamanya ekiseera omubbi kye yandijjiddemu, yandisigadde atunula n’ataganya nnyumba ye kumenyebwa. N’olw’ensonga eyo, nammwe mubeerenga beetegefu kubanga Omwana w’omuntu ajjira mu kiseera kye mutamusuubiriramu.”—Matayo 24:43, 44.\nYesu ayongera okugumya abayigirizwa be ng’abakakasa nti mu kiseera obunnabbi bwe obwo mwe bwandituukiridde, wandibaddewo “omuddu” eyandibadde obulindaala era ng’akola butaweera. Yesu akozesa embeera abatume gye bategeera obulungi, ng’agamba nti: “Ddala omuddu omwesigwa era ow’amagezi y’ani mukama we gwe yasigira ab’omu nju ye okubawanga emmere yaabwe mu kiseera ekituufu? Omuddu oyo aba n’essanyu mukama we bw’ajja n’amusanga ng’akola bw’atyo! Mazima mbagamba nti, alimusigira ebintu bye byonna.” Naye “omuddu” bwe yandifuuse omubi era n’ayisa bubi abalala, mukama we ‘yandimubonerezza nnyo.’—Matayo 24:45-51; geraageranya Lukka 12:45, 46.\nKyokka Yesu tagezaako kulaga nti abamu ku bagoberezi be bandifuuse omuddu omubi. Kati olwo mu kwogera ebigambo ebyo kiki ky’ayagala okuyigiriza abayigirizwa be? Ayagala basigale nga bali bulindaala, nga bwe kyeyoleka mu lugero olulala lw’agera.\nLwaki abatume babuuza Yesu ebikwata ku biseera eby’omu maaso, era kintu ki ekirala kye bayinza okuba nga beebuuza?\nObunnabbi bwa Yesu butandika ddi okutuukirira, era butuukirira butya?\nEbimu ku bintu ebyandiraze okubeerawo kwa Kristo bye biruwa?\n“Eky’omuzizo” kye ki, era biki ebibaawo oluvannyuma lw’eky’omuzizo okulabika?\nOkutuukirizibwa kw’obunnabbi bwa Yesu kwandikutte kutya ku bantu?\nKyakulabirako ki Yesu ky’awa okuyamba abayigirizwa be okulaba engeri gye banditegeddemu nti enkomerero eri kumpi?\nKiki ekiraga nti obunnabbi bwa Yesu bwa kutuukirizibwa ku kigero eky’ensi yonna?\nKubuulirira ki Yesu kw’awa abayigirizwa be abandibaddewo ng’enkomerero eneetera okutuuka?


Wuuno omukyala ali mu maziga, amaze emyezi 9 nga talaba ku musajjaWuuno omukyala ali mu maziga, amaze emyezi 9 nga talaba ku musajja\nAUDIO! Wuuno omukyala ali mu maziga, amaze emyezi 9 nga talaba ku musajja, buli kimu kibuuza olwa Kabuura okulaga ggonya\nOmukyala Rehema Nanyonjo ali mu gy’obukulu 40 awanjagidde ebitongole ebikuuma ddembe okuyimbula bba Micheal Ssemuddu eyawambibwa omwaka oguwedde.\nNanyonjo nga mutuuze we Masanafu, Kinoonya mu Kampala, agamba nti kabiite we Ssemundu yatwalibwa abasajja abaali mu ngoye z’amaggye okuva ku dduuka lye ku Kumunaku e Lubaga nga 21, November, 2020.\nAgamba nti bba okutwalibwa, yateekebwa mu mmotoka eyakazibwaako erya ‘Drone’ era bukya atwalibwa, bakebedde ku Poliisi ez’enjawulo omuli Natete, Kampala Mukadde, Ndeeba, ekitebe kya Poliisi mu Kampala ekya CPS, Katwe wabula bakyalemeddwa okumuzuula nga ne mu kkooti, tebamutwalangayo.\nOmukyala wakati mu kulukusa amaziga, asabye ebitongole ebikuuma ddembe omuli Poliisi n’maggye okuyimbula bba ate bw’aba yattibwa, balinze okubaddiza omulambo naye bakooye embeera y’okulimbalimba abaana ku nsonga za Kitaabwe.\nNanyonjo agamba nti bba yali akomyewo okuva mu kalulu ka ssentebe wa LC3 mu zzooni y’e Nakulabye 2, 3 ne 4.\nEddoboozi lya Nanyonjo\nAte muto wa Ssemuddu, Mathew Kafeero agamba nti bakoze buli kimu okuzuula omuntu waabwe wabula okuva omwaka oguwedde, bakyalemeddwa okuzuula ani yamutwala ssaako n’ekifo gye bamutwala.\nKafeera agamba nti abasirikale abamu babagyeko ssente nga basuubiziddwa okunoonya omuganda waabwe wabula tewali kirungi kivuddemu.\nAgamba nti Ssemuddu yali alina abaana babiri (2) abaali balina okutuula S4 omwaka oguwedde ogwa 2020 wabula olwe ssente, omwana omu yalemwa okutuula ebigezo.\nOlwa Famire okulumiriza amaggye okutwala omuntu waabwe, omwogezi w’amaggye Brigadier Gen. Flavia Bwekwaso ayogeddeko naffe era agambye nti ensonga eyo yetaaga okunoonyereza okuzuula ekituufu.\nMungeri y’emu agamba nti bwe kiba nga ne Poliisi terina muntu waabwe (Ssemuddu), okunoonyereza okwamaanyi kwetaagisa.\nWabula abamu ku batuuze bagamba nti Ssemuddu ayinza okuba yatwalibwa abasirikale nga balowooza nti yali omu ku bantu abaali bakulembeddemu okwekalakaasa mu bitundu bye ggwanga ebyenjawulo mu November, 2020 n’okusingira ddala mu Kampala oluvanyuma lwa Poliisi okukwata Pulezidenti w’ekibiina ki National Unity Platform (NUP) Robert Kyagulanyi Ssentamu amanyikiddwa nga Bobi Wine mu kisaawe ky’essaza lye Luuka mu kiseera kya Kampeyini bwe yali yesimbyewo ku bwa Pulezidenti bwa Uganda mu kulonda okuwedde mu Janwali, 2021.\nBobi Wine lwe yakwatibwa\nKigambibwa Bobi Wine yali akulembeddemu okugyemera ebiragiro by’omukulembeze w’eggwanga lino Yoweri Kaguta Museveni eby’okulwanyisa Covid-19 omuli n’okuwera enkungaana mu kampeyi.\nOkwekalakaasa kwaliwo mu nnaku 2, okuva nga 18 – 19, November, 2020 era abantu abasukka 20 battibwa nga n’abasukka mu 1000 baakwatibwa.\nEmbeera eyali mu ggwanga\nNg’omukyala omulala yenna, ne Nanyonjo ku myaka 40 omubiri gubanja kuba naye muntu anyumirwa ensonga z’omu kisenge nga kiruma okusiba bba okuva omwaka oguwedde mu November.\nAlina essimu era ali ku WhatsApp kale singa alaba ebifaananyi nga baana abanyumirwa obulamu ne Andrew Kabuura alaga ggonya, yennyamira.


Munnamawulire Samson Kasumba ayimbuddwa, agguddwako gya kukuma mu bantu muliro kuggyako Gavumenti - Watchdog Uganda\nMunnamawulire Samson Kasumba eyatereddwa\nMUNNAMAWULIRE wa ttivvi ya NBS Samson Kasumba kyadaaki ayimbuddwa ku kakalu ka Poliisi okuva mu kaddukulu ka Poliisi y’okuluguudo Kira mu kiro ekyakyakeesezza olw’okusatu.\nOno abadde yakwatibwa mu kiro ekyakeesa olw’okubiri bwe yali ava okukola ku NBS nasuzibwa mu kaddukulu.\nKu lunaku lw’okubiri bakamaabe aba NBS saako ne bitongole ebilwanirira eddembe lya Bannamawulire baabukereza nkokola okugenda ku poliisi okulaba bwe gwabadde wabula mu kiseera ekyo baabadde tewali musango gwe baamuguddeko.\nOluvanyuma omwogezi wa Poliisi mu Ggwanga Fred Enanga yategezezza bannamawulire ku be yasanze ku gwandisizpo ekkulu mu Kampala nga Kasumba bwe yabadde akwatiddwa ku bigambibwa nti yagezaako okukuma omuliro mu bantu okumamulako Gavumenti eri mu buyinza, era nga mu kiseera ekyo baabadde bakyagenda mu maaso n’okunoonyereza.\nPoliisi ne bambega baatutte Kasumba mu makaage agasangibwa mu bitundu bye naalya ne bagaaza gonna era ne bazuulayo computer ekika kya Laptop gye baagenze nayo ku poliisi wamu ne Kasumba.\nWano kigambibwa nti baayongedde okumukunya ku bigambo byazze ayogera nga ali ku mpewo za mawulire wabula oluvanyuma munnamateeka we Nicholas Opiyo naasaba abakulu mu Poliisi omuntu we ateebwe ku kakalu ka Poliisi.\nKino kyatutte ebbanga ddeneko naye oluvanyuma ku ssawa nga 3 ez’ekiro nateebwa nadda mu makaage.\nFarida Nakazibwe ayolekedde akaseera akazibu ku NTV lwa kuyisa maaso mu Sipiika Kadaga


Bukedde Online - Engeri esinga ey'okubaza muwogo ow'okutunda\nEngeri esinga ey'okubaza muwogo ow'okutunda\nEnva endiirwa zirimu ssente ez'amangu ate tossaamu kinene'\nLwaki ebbeeyi y'entangawuzi egudde\nOmulimi ali mu bizinensi, osaana okukyusa obukodyo bw’olimisa muwogo. Yiika emu osobola okugifunamu obukadde 15 oba okusingawo bw’okozesa obukodyo buno.\nSsewava Nsereko ng’alaga ekikolo kya muwogo ekirabiriddwa obulungi bwe kibala.\nMUWOGO y’emu ku mmere ey’ettunzi ekiseera kyonna, kyokka abalimi bangi bakyamulimira mu nkola enkadde n’atabala nnyo.\nMu nkola ey’omulembe, ssinga oba n’emiti emirungi n’embeera y’obudde n’ebeera nnungi, ekikolo kimu oba bibiri bivaako ensawo nnamba.\nN’omulimi alimira ku poloti asobola okuteekawo ebikolo nga biibyo n’afunamu ssente. Ensawo ya Muwogo ennaku zino egula wakati wa sh 80,000/- ne 130,000/- ku musiri, okusinziira ku balimi Jimedine Nsereko ow’e Butambala ne Mohammed Kasirye ow’e Mukono.\nJimedine Nsereko Ssewava, omusomesa w’ebyobulimi e Nsozibbiri mu ggombolola y’e Kalamba mu Butambala agamba nti anoonyerezza ku nnima ya muwogo n’emiti gya muwogo egisimbibwa egitali gimu n’azuula ng’ekizibu ekisinga okulemesa abalimi okuyoola ssente mu muwogo si bbula lya miti mirungi, katale, ttaka ddungi, oba obulwadde wabula enteekateeka y’ennimiroembi.\n“ Nnalondebwa mu 2012 nga Omumuli gwa Katikkiro eri abavubuka b’essaza ly’e Butambala mu byobulimi tukolere wamu nabo tweggye mu bwavu. Nina diguli mu busomesa ate ne satifikeeti mu byobulimi.\nAbalimi bangi balima muwogo naye ekizibu ekitulemesa okumubaza y’ennima embi emugaana okubala.\nOmutono gwe tufuna tumulima ku ttaka eddene ryandikoze ebirala. Nze kati nnima muwogo n’abala ne nfunamu kinene nga sikozesezza ttaka ddene.\nBwe nalondebwa, Katikkiro Ying. J.B.Walusimbi, nasalawo okunoonyereza ku nnima ey’ebirime eby’enjawulo abavubuka bye balima, era nazuula nti muwogo twali tumulima mu nkola enkadde.\nMu nnima ya bulijjo, abalimi ekiseera ky’okusiga bwe kituuka nga basaawa ebisambu, basima ebinnya nga basimba muwogo. Bw’amera nga balyoka bakoolamu.\nBwe wayitawo emyezi ng’ebiri nga baddamu bakoolamu nga n’okumutemera bamutemera. Tebafa nnyo ku bugimu bwa ttaka, wadde amabanga. Wabula emiti emirungi bagirina ate n’abatagirina basobola okugifuna.\nMu mbeera eno Muwogo tayinza kubala kuba enteekateeka y’ennimiro zaffe mbi.\nOKUTEEKATEEKA ENNIMIRO YA MUWOGO\nMuwogo ayagala ettaka eriddugavu, eggwanvu, ate nga liyiikayiika.\nTeririna kulemaganamu mazzi oba okubaamu ebbumba. Emmere yonna ey’omu ttaka eyagala ettaka eggonvu n’esobola okwegazaanya nga tekaluubirirwa kuwaguza bw’eba ekula.\nEttaka bwe liba likaluba, ne bwe libeera ggimu nga n’emiti mirungi n’enkuba etonnya, muwogo tasobola kubala.\nNze muwogo mwanguyizaako ku mulimu gwe ogw’okubala. Ekisambu nsooka ne nkisaawa, ne nkabala, ne nkuba amavuunike ettaka ne lisobola okugonda.\nEkyo nga kiwedde, ngezaako okulisika nga nninga alituuma ng’agenda okutema ebikata kyokka siritemamu bikata. Kino nga kiwedde nsimba emiti gyange.\nNsima ekinnya kya ffuuti bbiri obuwanvu ne ffuuti ssatu obugazi. Nga mmaze okusima ekinnya nzizaamu ettaka eriddugavu ne likoma mu makkati awo ne nsimbamu emiti.\nMu buli kinnya nsimbamu emiti ebiri nga ngitegese mu ngeri y’akasaalaba ne mbikkako ettaka.\nEmiti gino ntemaatekma gya ffuuti emu emu buli gumu. Mu makkati nkolokotawo akakuta kiyambe omuti okufuna emirandira emingi kubganga gino gye givaamu muwogo.\nEmirandira gisinga kufubutuka eno ku busongezo omuti gye gukoma era ne muwogo gy’asinga okubalira.\nWabula ne mu makkati g’omuti bw’okolokotawo, wafubutukawo emirandira ekikolo ne kibaako muwogo mungi.\nEttaka bwe libeera eggimu, ebiriisa kitegeeza bibaawo mu bungi, emirandira gino gibikozesa ne gifuukamu muwogo ne giwanvuwa n’okugejja ne gigejja. Mu nteekateeka eno buli kikolo kibala.\nAMABANGA, EBIKA, N’OKUGIMUSA\nMbadde ngezesa emiti egy’enjawulo okuva ku mipya ate n’egyaffe egy’edda naye gyonna kasita oteekateeka bulungi enimiro muwogo abalira ddala okukira bw’abadde abala. Waliwo ebika by’emiti egisukkuluma ku ginnaagyo okubala.\nMu gino mulimu Kamiiri, Kayumba, Nakacaacaali, Kiweererabaana n’emirala. Ayagaagala era ayagala amabanga amagazi.\nOno kumpi asimbibwa mu mabanga nga ga bitooke, ffuuti 10x10. Mu yiika emu nsimbamu ebikolo 450 era mba nsuubiramu ensawo ezisoba mu 200.\nAkulira wakati w’omwaka n’omwaka ogumu n’ekitundu. Bw’oba ogenda kulima ku ttaka ng’olaba si ggimu osobola okukozeza ebigimusa nga Single Super Phosphate (SSP).\nBino bitabulwa mu ttaka nga tonnasimba. ‘Phosphte’ kye kiriisa ekisinga okuyamba emmere y’omu ttaka okubala n’okugejja kale bw’abula mu ttaka, emmere tebala.\nEbirala ebikulu ku kulima muwogo: Emiti gy’osimba giteekeddwa okuba emiramu ate toddira bikozesebwa ng’enkumbi n’ebiso ebiva mu misiri gy’oteekakasa okuyingira mu nnimiro yo sikulwa nga bijjirako obulwadde.\nMuwogo bw’alwala nga tannaweza myezi munaana tofunamu. Ensangi zino ensawo ya muwogo eri ku 100,000/- ku musiri e Butambala kyokka w’etuukira mu Kampala nga zisusseewo.\nLooya ayingidde supamaketi n'abbamu essimu: 'Essimu nnagitutte mu butanwa'\nEyazimba ng'alina ku ssente nkubirako


Bukedde Online - Kabaka ayimirizza emikolo\nMunnamateeka Tibeingana ayolekedde okusibwa...\nMulago Hospital balaze bwe beetegekedde Coronavirus...\nKABAKA Ronald Mutebi asazizzaamu emikolo gy’okukuza Amazaalibwa ge omwaka guno. Alagidde abantu buli omu asinziire mu makaage bamwegatteko okujaguza okuweza emyaka 65.\nKatikkiro Charles Peter Mayiga ng'asoma obubaka bwa Kabaka\nKatikkiro wa Buganda Charles Peter Mayiga ye yalangiridde okusalawo kwa Kabaka kuno eggulo mu Bulange - Mmengo n’agamba nti, Kabaka ayagala abantu be okubeera abalamu noolwekyo kibadde kikulu okuyimiriza emikolo gino.\nKuno yagasseeko okuyimiriza emikolo gyonna egibadde girina okubeerayo e Mmengo okutuusa ennaku 32, Gavumenti mwe yaweeredde enkuhhaana zonna nga kiweddeko. Emikolo gy’Amazaalibwa gibadde gigenda kubeerawo nga April 13, 2020 ku Lutikko e Lubaga.\n“Ku lunaku lw’Amazaalibwa tubasaba mujja kwambala emijoozi gy’emisinde gye muguze, mwekubye ebifananyi nga mujaguliza wamu ne Kabaka nga twebaza Katonda olw’okumuwa obulamu obulungi. Tujja kufuna obubaka okuva ku Lutikko e Lubaga, nange hhenda kuwa obubaka kw’olwo eri abantu okuyita mu mikutu gy’amawulire,” Mayiga bwe yategeezezza.\nMayiga era yasabye bannaddiini bonna okusabira Kabaka nga beebaza Katonda olw’okukuuma Kabaka n’atuuka ku mikolo gy’Amazaalibwa. “Tusaba abantu baffe okugoberera ebiragiro ebyaweereddwa Gavumenti n’abasawo. Mwewale okukyalira bakadde bammwe, n’okutambulatambula kw’abaana. Okunaaba mu ngalo kikulu, temwekwata mu masso, ku nnyindo n’ebifo ebirala n’engalo enkalu”, Mayiga bwe yawabudde.\nEmikolo emirala Mmengo gy’eyimirizza: kuliko okwabya olumbe lw’omugenzi John Luswata taata wa Nnaabagereka, emikolo gy’Olukiiko lwa Buganda, emikolo Katikkiro gy’abadde alina okwetabako okuli okwanjula n’embaga, emizannyo, okutongoza ebibiina n’emirala. Katikkiro yayongeddeko nti, ofiisi z’Obwakabaka zigenda kusigala nga zikola nga ne kabineeti eteesa nga bakozesa tekinologiya aliwo.\nKatikkiro awabudde aboogezi b'okumikolo


Akasattiro keeyongedde ku Poliisi ku bya 'bondi'\nAKASATTIRO ku poliisi ez’enjawulo keeyongedde ku nsonga za ‘bondi’ ezikutte wansi ne waggulu. Okusattira kuno kwaddiridde eggulire eririmu okunoonyereza okw’ekikugu okwakoleddwa ttiimu ya Vision Group omuli ne Bukedde mwe baalagidde aba poliisi abaabadde baweebwa ssente okuyimbula abasibe ku kakalu ka poliisi (bondi) ate nga kateekeddwa kubeera ka bwereere.\nMu kwekengera ebiyinza okuddirira, ensonda ku poliisi ez’enjawulo zaatutegeezezza nti abaserikale ba poliisi abamu ababadde balya ssente za ‘bondi’ baabivuddeko ate abakyagugubye, kati bakozesa obukodyo obupya okuziggya ku bantu, si kulwa nga nabo bakwatibwa nga bwe kyabadde ku OC CID George Ndyanabangi ne munne Yokolamu Olaru abaabadde bakolera ku poliisi ya Kabowa Community Police.\nNdyanabangi ne Olaru baakwatiddwa oluvannnyuma lwa kkamera za Bukedde okubaanika nga bafuna ssente okuyimbula Rashid Mugenyi ku kakalu ka poliisi era oluvannyuma baakoze siteetimenti ne babayimbulira ku kakalu ka poliiisi.\nEKIRI KU POLIISI E KABOWA\nOkuva bambega b’ekitongole kya poliisi ekikwasisa empisa ekya Professional Standards Unit (PSU) lwe baakutte eyabadde akulira okunoonyereza ku buzzi bw’emisango ku poliisi eno George Ndyanabangi ne D/Cpl.\nYokolamu Olaru, embeera yafuuse ya kwekengera ku poliisi nga buli agendayo basooka kumulondoola bamanyire ddala ekimuleese.\nMu kiseera kino bw’otuuka ku poliisi eno naddala ng’obadde totera kugendayo embeera eriyo eyawukana n’eyo eri ku poliisi endala.\nOluba okuyingira awatuukirwa, abaserikale nga baakwesoose dda nga bakubuuza nti; Ssebo oba Nyabo tukuyambe tutya ?.\nBw’omala okubeeyanjulira ensonga yo ne balaba nga yeetaagako sitampu, bakujuliza atwala poliisi eno (O.C Station) wakati mu kwekengera .\nOmu ku be twasanze ku poliisi (amaanya gasirikiddwa) yatutegeezezza nti yabadde abuliddwako essimu ye ng’ayagala kuddamu kusazisa layini ndala kyokka bwe yagenze okufuna ebbaluwa baamutegeezezza nga bw’alina okulinda atwala poliisi eno okukomawo kubanga y’alina sitampu.\nAbakyala abalala nga batuuze b’e Kyengera abaabadde balina omusibe amaze mu kadduukulu ennaku ssatu nabo twabasanze bakandaaliridde nga balinda atwala poliisi eno okuyimbula omuntu wabwe ku kakalu ka poliisi.\nOmusibe waabwe avunaanibwa kubuza mupiira gwa mmotoka ya mukama we.\nEra bagamba nti oluvannyuma lw’omuntu waabwe okukwatibwa baatuukirira nnannyini mupiira n’abategeeza nga bwe balina okusooka okuleeta omupiira gwe omuntu waabwe alyoke ayimbulwe.\nWabula bagamba nti oluvannyuma lwokuwaayo omupiira ate nnannyini mupiira yeekyusa n’abategeeza nga bwe balina okugataako 400,000/- olw’ebbanga emmotoka ye ly’emaze nga tekola ze bagamba nti tebazirina.\nBaayongeddeko nti omuserikale eyabadde akola ku musango yabadde amaze okubakolera ku buli ekyetaagisa omuntu waabwe okuyimbulwa kyokka nga O.C alina okussa omukono ku bondi emuyimbula wamu ne sitampu nga taliiwo nga baabadde balina okumulinda.\nPoliisi y’e Kabowa gye baakwatira abapoliisi nga basaba eza ‘bondi’.\nOBUKODYO ABA POLIISI BWE BALEESE OKULYA EZA BONDI\nAbaserikale bapoliisi bagunjizzaawo obukodyo obupya bwe bakozesa okulya enguzi ku bantu abayimbulwa ku kakalu ka poliisi n’enkola za poliisi endala ez’obwereere ezaafuuka ez’okusasulira.\nMu kaweefube w’okulwanyisa obuli bw’enguzi n’okulinyirira eddembe ly’obuntu, abasasi baffe bazzeeyo ku poliisi ez’enjawulo okulaba oba waliwo enkyukakyuka yonna okuva olupapula lwa Bukedde lwe lwayanise eyabadde akulira okunoonyereza ku buzzi bw’emisango ku poliisi y’e Kabowa George Ndyanabangi n’eyabadde akulira okunoonyereza ku musango gwa Rashid Mugenyi nga balya enguzi okumuyimbula ku kakalu ka poliisi.\nSSENTE BAZITAMBULIZA MU NNYAMA\nObukodyo bwebagunjizzaawo mulimu n’okutuma bebagenda okulyako enguzi okubagulira ennyama ku bbuca.\nEnkola eno, twagisanze ku CPS mu Kampala abaserikale naddala abakola ku fayiro z’emisango egiriko omulyo omunene, batuma abantu abaagala okweyimirira abantu baabwe ku bbuca babagulireyo kiro y’ennyama.\nEnguzi tekoma ku nnyama, babalagira omuwendo gwa ssente ze bakkiriziganyizaako okuzizinga mu kaveera baziteeke mu nnyama.\nOmu ku bebaggyeeko ssente yategeezezza nti, olwatuusizza ennyama y’omukulu, yaggyeemu akaveera akaabaddemu ssente naabaako omuntu omulala gwakakwasa n’afuluma ofiisi.\nAkakodyo kano, tekalaga muntu ng’akwasibwa ssente ne bwewabeerawo abalondoola, bagenda okwaza mu kaveera basangamu nnyama gyebatasobola kukakasa nti omuserikale bagimuwadde nga nguzi okuta omusibe.\nAbasasi baffe, batuuseeko ne ku poliisi e Mbarara ng’eno, embeera yasangiddwa nga yabunkenke mu baserikale.\nBaabadde beekengera buli muntu agendayo okusaba kakalu ka poliisi kyokka era ssente bakyazisaba.\nKu poliisi e Mbarara, twasanzeeyo abakyala babiri okuva mu ggombolola y’e Rubindi be baakwatira batabani baabwe nga bateeberezebwa okubeera ababbi b’amatooke.\nAbakyala bano baatutegeezezza nti, aba poliisi abakola ku fayiro y’abaana baabwe, baabagambye nti okubayimbula balina okusasula 800,000/- okubayimbula ku George Ndyanabangi Yokolamu Olaru ( ku kkono) ne Mugenyi gwe baayimbula mu kakalu ka poliisi.\nAte ku poliisi y’e Nyamityobora mu ggombolola y’e Kakoba,waabaddeyo abasibe 15 abamaze mu kaduukulu ennaku ssatu nga tebatwalibwa mu kkooti.\nEtteeka liragira omusibe obutaggalirwa kusukka ssaawa 48 nga tatwaliddwa mu kkooti.\nAbamu ku basibe betwasobodde okwogerako nabo baagambye nti, baabasabye ssente eziri wakati wa 30,000/- ne 50,000/- okubayimbula ku kakalu ka poliisi.\nE MUKONO KATI BAZITEEKA KU MADUUKA\nAbasasi baffe batuuseeko ne ku poliisi y’e Mukono okulaba embeera bweri. Akasattiro kamaanyi era abaserikal tebakyalina ddembe kwetaaya nga bwegubadde emabega. Buli gwebalaba bamwekengera okubeera owaamawulire.\nAbantu ababeera balondoola omuntu waabwe ng’ali mu kaduukulu abaserikale basooka kubasoya bibuuzo okukakkasa nti gwe banoonya bamulinako akakwate.\nOmusibe bamuggyayo mu kaduukulu ne bamutuuza mu maaso g’omuntu ayagala okumweyimirira ne bamubuuza oba amumanyi, gyabeera, omulimu gwakola ne bwamuyita.\n“Nze banziggyiddeyo muto wange nga bamaze okumbuuza buli ekinkwatako ne baηηamba obutaddamu kwogera nga bamuleese era olwamutuusizza nebamubuuza byonna byenabadde mbagambye nga baagala okulaba oba bikwatagan ne byenabagambye, “omu ku beeyimiridde omuntu we e Mukono bwe yategeezezza.\nYagaseeko nti, bwe yamalirizza, baamugambye asale ekkubo ku dduuka agule empapula za bondi bbiri za 1,000/- era wano, webaamugambidde okuleka ssente 50,000/- mu bbaasa.\nAgamba nti yabadde asimbula gweyakwasizza ssente naabaako essimu eyamukubiddwa olwazzeeyo ku poliisi, tebaamubuuzizza kintu kirala kyonna ne bakola ku mpapula ne bamuwa omuntu we.\nMU KIBUGA BAZIWA BA BODABODA\nTtiimu yaffe yatuuseeko ne ku poliisi endala mu kibuga ne kizuulwa nti abaserikale baatidde okukwata ssente wadde bakyazirya ku bantu.\nBalina abantu naddala aba bodaboda n’abawala abakola ku buyumba bwa ‘Mobile Money’ we basindika abantu okuzibaterekeranga wano we baziggya olweggulo nga bannyuka.\nE MPIGI BAAFUNYE BA BBULOOKA\nKu poliisi e Mpigi, abalina obuvunaanyizibwa okuteeka omukono ne sitampu ku kakalu ka poliisi nabo baafunye okutya okwamaanyi era kati abantu abasaba okuyimbulwa ku kakalu ka poliisi, bavaayo banguyiddwa.\nKyokka, wadde tebakyazirya kyere, waliwo abantu bebaataddewo abeesooka abantu ababa baagala okweyimirira abantu baabwe be bayitamu ne babawa ssente.\nBano kuliko abaserikale abamadaala aga wansi ne ba ‘Crime preventer’ abaasigala ku poliisi.\nBano be batambuza empapula za bondi mu ofi isi zonna era bwebamaliriza, nnannyini musibe baamukwasa ssente ensaamusaamu zaalaba nti zigwanidde.\nOmu ku baabadde bakwatiddwa ku poliisi y’e Mpigi ng’avunaanibwa omusango gwokutiisatiisa muliraana we yasabye akakalu ka poliisi okuyimbulwa kyokka eyamuwaabidde ne bakaanya amusasule 400,000/- kyokka n’amuwa akakwakkulizo nti y’alina okukola ku baserikale abaabadde mu nteseganya zaabwe ensonga ziggwe.\nYategezeza nti wano balemeddwa okukaanya kubanga 400,000/- yabadde asuubira nti amuvunaana z’alina okuwaako abaserikale abaakoze ku nsonga zaabwe era ne yeerema kyokka oluvannyuma ne bakaanya naweebwa akakalu ka poliisi era nadda ewaka nga amuvunaana yakoze ku baserikale.\nABAAKWATIBWA BAAKOZE SITETIMENTI\nKu Lwokusatu, abaserikale ba poliisi Ndyanabangi ne Olaru abaakwatibwa olw’okulya enguzi ku musibe ku poliisi y’e Kabowa baggyiddwa ku poliisi y’oku Railway we baasibira abaserikale ba poliisi abazizza emisango ne batwalibwa e Katwe ne bakola sitetimenti.\nBaatwaliddwa mu ofi isi y’akulira okunoonyereza ku buzzi bw’emisango ku poliisi e Katwe, Fred Eriku. Sitetimenti yatutte essaawa ezisoba mu nnya.


Bukedde Online - ENSIRI : BW’OTOZITTA ZO ZE ZIKUTTA\nAbasiraamu bategese olusirika lw’abavubuka...\nAnnet Abisemeza omutuuze mu Katanga e Wandegeya, agamba nti omwanawe yabutuka olususu n’alowooza nti lukusense ate banne ne bamugamba nti bbugumu. Oluvannyuma yafuna ekifuba ekyamulumira ebbanga nga tekigenda wadde yali afuna obujjanjabi mu ddwaaliro.\nWabula bwe baamukebera omusaayi ne bazuula ng’alina omusujja gwensiri. Kati namuguliddeyo ekitundu kya doozi ya ‘Coartem’ n’amirako naye wadde nga tannatereera alaga nti ajja kuba bulungi.\nObuzibu bwonna nkimanyi buva ku butabasuza mu katimba ka nsiri kuba bampa obutimba bubiri akange n’akabaana naye ak’abaana kakaddiye. Nakatunga okutuusa nga sikyalina we ntunga ne nkasuula, kati nze nsula mu katimba abaana bange basulirawo.\nNkubira Gavumenti omulanga bakomewo batwongere obutimba kuba nnina abaana mukaaga naye bonna tebasula mu katimba.\nABAKYALA FFE TUSIBYE OMUSUJJA GW’ENSIRI MU BITUNDU Maria Twesige mu Zooni ya Kimwaanyi - Katanga naye akaaba butaba na butimba bwa nsiri bumala baana be.\n“Nsula mu katimba naye abaana bange bataano tebakasulamu kuba nnina kamu ke bampa. Nze nnoonya omugaati, noolwekyo omusujja bwe gunkuba wansi kiba kitegeeza nti bagenda kusiiba njala era omwana wange omu mulwadde wa musujja gwa nsiri ate ng’omwezi guno gwokka, gumukubye emirundi ena.\nWabula abakyala ffe tusibye omusujja gw’ensiri mu kitundu, kazambi ne kasasiro byonna tubimansa mu myala. Enkuba bw’etonnya, buli omu aggyayo kasasiro we ng’ayiwa mu mwala era olumu agaana okugenda nga guzibikidde ate amazzi ne ganjaalira mu mayumba ate ng’amazzi agalegama ensiri mwe zizaalira\nGAVT. EYONGERE ENSIISIRA Z’EBYOBULAMU\nSsentebe wa Katanga, Timothy Bagonza agamba nti, Katanga alimu abatuuze abasoba mu 40,000 era obulwadde bw’omusujja gw’ensiri tegubataliza. Abatuuze b’omu Katanga mbalambula buli lunaku ne mpitaayitamu nga mbabuuzaako n’okumanya embeera y’ekitundu bw’eyimiridde.\nNaye era omusujja gw’ensiri kumpi gukwata kisooka mu kutigomya bannakatanga kuba we mmalirayo ekitundu kyonna, nsangamu abantu abali wakati wa 5 ne 10 abalwadde b’omusujja gw’ensiri naddala abaana. Era ng’obuzibu businga kuva ku mwala omunene ogwa Katanga Channel. Gavumenti ne KCCA balemeddwa okutuzimbira omwala guno, oguzaaliramu ensiri omwaka gwonna kuba tegukalira.\nEkirala abantu abasinga mu Katanga tebasula mu butimba bwa nsiri kubanga gavumenti bwe yagaba tebwamala, ate abalala babukozesa nga byangwe. Ekirala omusujja gw’ensiri bwe gubakwata, tebayita mu makubo matuufu kwejjanjabisa, bagulayo ddagala nga panado oba obuweke bw’omusujja nga bamirako, bww bafunamu akangubanguba nga balekera awo. Ekisinga okuluma abatuuze0, eddwaaliro eddene erya Mulago lituli kumpi naye abagendayo baakoowayo olw’ennyiriri ennene.\nAre otuukayo ne bakusindika e Kawempe nga tebakukozeeko ate nayo bw’otuukayo tebakukolako nga bakusindika Kiruddu. Okukkakkana nga ssente ozimalide awo mu kwetooloola ekizihhamiza eby’obujjanjabi mu kitundu .\nEkirala, ssente ezigula eddagala ly’omusujja zikyali nnyingi era ekitono ennyo, omuntu bw’afuna omusujja asaasaanya 20,000/- ate ne bateekako nti olina kulimizisa mata nga n’abantu baffe abamu basiiba njala.\nAbalala banywa Kaziire n’ekigaji mu kifo ky’okwejjanjabisa. Tusaba gavumenti eyongere okuteekawo ensiisira z’ebyobulamu era eteekewo ebisikiriza abantu okuzettanira ng’oli bw’ajja okumukebera, bamuweerako akatimba k’ensiri.\nBatwongere n’emisomo mu kitundu ku bikwata ku musujja gw’ensiri n’endwadde endala kuba omuntu bw’ategeera obubonero n’engeri gye basobola okufunamu obujjanjabi, tusobola okubulwanyisa mu kitundu. Esther Namawejje, omusawo mu Katanga agamba nti, olunaku afuna abatuuze abalina obubonero bw’omusujja gw’ensiri abali wakati wa bataano ne 10. Wabula ennejjanjabisa embi y’esibye omusujja mu bitundu.\nAbantu tebamira ddagala kulimalayo n’abalala baagala okwejjanjabisa eddagala bo lye baagala. Abalala babeera na musujja gwa mu byenda ate ne baagala okwejjanjabisa eddagala ly’omusujja gw’ensiri.\nEBISIBYE OMUSUJJA GW’ENSIRI MU GGWANGA Dr.\nJimmy Opigo, akulira ekitongole ekirwanyisa omusujja mu minisitule y’ebyobulamu agamba nti okunoonyereza kulaga nti mu Uganda, abantu 19 ku buli 100 balina omusujja gw’ensiri era nga gusinga mu baana abali wansi w’emyaka 10 n’abakyala ab’embuto kubanga obwerinzi bw’emibiri gyabwe bubeera wansi.\nl Dr. Jane Nabakooza ow’ekitongole ekirwanyisa omusujja gw’ensiri ekya National Malaria Control Programme mu minisitule y’ebyobulamu agamba nti, abantu tebagwejjanjabisa bulungi ate abalala bejjanjabisa tebeekebezza eky’obulabe ate ne kirinnyisa n’ebisale by’obujjanjabi. Obubonero bw’omusujja kuliko: okusesema, okuggwaamu amazzi n’omusaayi, obwongo okukosebwa n’okwonoona ensigo.\nl Obujama mu bitundu ebitwetoolodde nakyo kikoze kinene mu kutusibako omusujja gw’ensiri nu ggwanga. l Okulwawo okufuna obujjanjabi.\nl Embeera y’obudde mu ggwanga.\nl Ensiri zaffe za maanyi okukira ebika by’ensiri ebiri mu nsi endala era zeetaaga obujjanjabi obw’amaanyi.\nl Obutakozesa butimba bwa nsiri ne zibaluma naddala abaana. Obulagajjavu mu bantu kuba bangi babutwala ng’obulwadde obwabulijjo ne batafaayo kwejjanjabisa.\nl Okwetangira omusujja gw’ensiri abantu tebakitwala nga buvunaanyizibwa bwabwe nga bwe bakola ku ndwadde endala.\nBW’OZIYIZA OMUSUJJA GW’ENSIRI\nGgalawo ennyumba nga bukyali, tema ensiko ekwetoolodde awaka, sula mu katimba k’ensiri.\nl Ow’olubuto bulijjo funa obujjanjabi mu basawo abakugu.\nl Fuuyira enju buli luvannyuma lw’ekiseera ekigere. Dr. Balay Kassahune okuva mu US President’s Malaria Initiative akubiriza abantu okwejjanjabisa obulungi era omaleyo doozi.\nBuli mwaka April 25, Uganda yeegatta ku nsi yonna okukuza olunaku lw’okulwanyisa obulwadde bw’omusujja gw’ensiri nga n’omwaka guno, olutalo ku nsiri luviira ddala mu mayumba gaffe obutaganya nsiri kutuluma ng’omubala gw’omwaka guno bwe gugamba. Omusujja gw’ensiri gukyali kizibu kinene mu ggwanga, abantu 90 ku buli 100,000 be bafa okusinziira ku lipooti eya 2017 / 2018.\nGavumenti ekoze okugulwanyisa omuli okusomesa n’okusaasaanya obubaka obukwata ku musujja gw’ensiri okwetooloola eggwanga lyonna. Okugabira abantu obutimba obulimu eddagala eritta ensiri. Okufuuyira mu mayumba g’abantu n’eddagala eritta ensiri n’ebirala.\nMALAWI EFUNYE EDDAGALA ERIGUGEMA\nE Malawi baatongozza eddagala erigema omusujja gw’ensiri ebitundu 40 ku buli 100 nga lino lye lisoose okukkirizibwa mu nsi yonna era liyitibwa ‘Mosquirix’ mu kaweefube w’okulaba ng’omusujja gw’ensiri gufuuka lugero naddala mu Afrika.\nOmukungu w’ekitongole eky’ebyobulamu mu nsi yonna ekya World Health Organisation (WHO), Tedros Adhanom Ghebreyesus yagambye nti, balabye enkyukakyuka nnene mu kukozesa obutimba bw’ensiri n’ebirala naye wakyetaagisaawo enkola endala okulaba nga tulwanyisa omusujja guno, era eddagala lino liwa essuubi okutuukawo.\nLisoose kukozesebwa mu kibuga ekikulu Lilongwe ekya Malawi, oluvannyuma lyakutwalibwa e Kenye n’e Ghana mu kiseera kitono ekijja.\nWabula lino terigema 100 ku 100, era lirina okwongerezebwako enkola endala ezimanyiddwa mu kutangira omusujja gw’ensiri. Lyakoleddwa aba British Pharmaceutical giant GlaxoSmithKline ng’eri wamu n’aba PATH Malaria Vaccine Initiative


Bukedde Online - Kabaka akungubagidde Lutaaya Mukomazi\nKabaka akungubagidde Lutaaya Mukomazi\nDayirekita wa KCCA akunze Bannakampala okwetaba mu Gabula Ssekukkulu wa Bukedde\nBobi Wine agumizza abawagizi be: OBUWAGIZI...\nKABAKA Ronald Muwenda Mutebi II akungubagidde eyali minisita we ow’ebyobulimi Edward Lutaaya Mukomazi eyafudde oluvannyuma lw’okulumbibwa ssenyiga wa corona.\nAbaziisi abeesabise nga batwala omulambo gwa Mukomazi okumuziika.\nKABAKA Ronald Muwenda Mutebi II akungubagidde eyali minisita we ow'ebyobulimi Edward Lutaaya Mukomazi eyafudde oluvannyuma lw'okulumbibwa ssenyiga wa corona.\nMu bubaka bwa Kabaka obwamusomeddwa omukubiriza w'Olukiiko lwa Buganda Patrick Mugumbule mu kuziika e Lubowa ku Lwomukaaga, yasaasidde Nnamwandu, abaana n'abazzukulu era n'asaasira n'omukulu w'ekika ky'Ehhonge olw'okufiirwa kuno.\nOmugenzi Lutaaya Mukomazi.\n"Twamanyisibwako ku bulwadde obutawanyizza omugenzi okumala akaseera. Twebaza abo bonna abamujjanjabye n'okumulabirira mu kiseera ky'obulwadde." Obubaka bwa Kabaka bwe bwasomeddwa. Kabaka era yeebazizza Katonda olw'obulamu bw'omugenzi n'emirimu gye yamusobozesa okukola eri Obwakabaka, ekika ky'Eggonge n'eggwanga.\nAte Katikkiro wa Buganda Charles Peter Mayiga yatenderezza omugenzi olw'okwolesa obumanyi n'okukola n'okwagala we yabeerera mu minisitule y'ebyobulimi e Mmengo mwe yafubira okulaba ng'emiti gisimbibwa mu masaza n'abantu okubeera n'emmere.\nNNAMWANDU AYOGEDDE Nnamwandu Robinah Namatovu yategeezezza nti, munne yasannyalala emirundi etaano okuva mu 2014 n'ekyaddirira n'atandika okukaluubirizibwa okwogera. "Abaana mbeebaza okujjanjaba kitaabwe era obumu bwe mulaze mbasaba mubutwale mu maaso. Mbasaba emikwano omugenzi gy'abadde nagyo mugifuule mikwano gyammwe," Namatovu bwe yategeezezza.\nAbamu ku bakungubazi mu kuziika.\nCORONA YAMUFUNIRA MU DDWAALIRO Ying. Frank Kitumba eyayogedde ku lw'abaana banne yategeezezza nti, okufuna corona yali mu ddwaaliro. Naye buli omu tusaba yeekume ate tosobola kumanya ngeri gy'ogenda kumufunamu. Taata abadde awaka nga mulamu naye okugenda mu ddwaaliro ate n'afunirayo obulwadde. Olunaku lwe twategeera ate enkeera lwe yafa," bwe yannyonnyodde.\nRev. Samuel Kibuuka, Omusumba w'Obusumba bw'e Bunnamwaya eyakulembeddemu okusabira omugenzi yayongedde okukubiriza abantu okwerinda obulwadde bwa corona era n'abakunga okwenyigira mu kulonda kw'omwaka ogujja okufunira Uganda obukulembeze.\nRev. Kibuuka yakulembeddemu abakungu abatonotono abaabaddewo okwabadde minisita w'abavubuka, emizannyo e Mmengo Henry Ssekabembe Kiberu, eyaliko minisita wa gavumenti ezeebitundu e Mmengo Jolly Lutaaya n'abalala okugenda okusabira entaana ate oluvannyuma aba kkampuni ekola ku kuziika ne baziika bokka. Yazaalibwa September 3, 1953 n'afa nga November 26.\nLubowa ku Lwomukaaga\nEdward Lutaaya Mukomazi\nNnaabagereka atongozza Ekisaakaate e South Afrika\nKayihura yennyamidde olw'abazzi b'emisango abaddukira ebweru\nOw'emyaka 5 eyabbibwa bamuzudde\nHaji atabuse ne bakazi be ku Valentayini nâ€™abagoba


Bukedde Online - Musisi agumizza ku luguudo lwa Kafumbe Mukasa\nPaaka ya takisi empya etandika November 1 okukola\nDAYIREKITA wa Kampala, Jennifer Musisi Ssemakula alambudde oluguudo lwa Kafumbe Mukasa olumaze emyaka nga terukolebwa n’ategeeza nti ekibadde kirusibye okutandikibwa mudumu gwa kazambi naye ke guwedde oluguudo lwe luddako.\n“Kkampuni ya Stirling Civil Engineering omulimu egenda kugutandika mu November kubanga mu butongole eya Dotts ebadde ekola omudumu ogutambuza kazambi mu Kisenyi emaliriza nga 30 omwezi guno era mbasaba mugumiikirize,” Jennifer Musisi bwe yagambye eggulo.\nYabadde n’abakozi ba KCCA abakugu . Yagambye nti nga bw’azze akola ku nguudo endala z’amalirizza mu Kampala nga eziri mu Kawempe, Nakasero ne Kabakanjagala ne luno olwa Kafumbe Mukasa bw’agenda okulukola ku mutindo yeerabize abagenda okulukozesa nti lubaddeko mu mbeera gye lulimu kati.\nOkulambula oluguudo lwa Kafumbe, yasoose kugabira batuuze mu ggombolola y’e Nakawa enkoko za NAADS ezisoba mu 1000 abatuuze bongere okulwanyisa obwavu.\n“Okwawukana ku bitundu by’eggwanga ebirala, mu Kampala enkola ya NAADS ekola bulungi era enkoko zino gavumenti ezibawadde mwongere okwekulaakulanya. Tetwagala kuddamu kuwulira ayogera ku bwavu mu Kampala “ Musisi bwe yagambye.\nN’ategeeza nti zigenda kuyamba abatuuze abasoba mu 4000 era tayagala kuwulira nti zikwatiddwa bubi.\n“Tusookedde mu ggombolola y’e Nakawa naye n’amagombolola amalala gagenda kufuna era abakyala, abavubuka n’abatuuze baffe ab’enjawulo bagenda kwongera okuyambibwa,” Musisi bwe yagambye.\nMusisi agumizza ku luguudo lwa Kafumbe\nBUKEDDE W'OLWOKUTAANO YATUUSE DDA MU KATALE NG'ALIMU GANO


Bukedde Online - Tamale alumirizza Tanga Odoi okulya enguzi\nOmugagga Ham addukidde mu kkooti okutaasa ekizimbe bbanka ky'eyagala okutwala lwa bbanja\nOmubaka wa Nakawa asuze mu kkomera ku musa...\nTAMALE Mirundi alumirizza Dr. Tanga Odoi akulira akakiiko k’ebyokulonda mu NRM nti yalya enguzi n’akkiriza abantu abatalina buyigirize bumala okwesimbawo kati bali mu kuswaza kibiina nga baggyibwa mu palamenti.\nMirundi ne Odoi\nWabula Tanga odoi yamwanukudde n’agamba nti Mirundi byayogera si bituufu era ye ng’abwamanyi embeera ze ateekwa okuba nti ebyo yabyogedde atamidde.\nOkuva kkooti lwe zaatandika okugoba ababaka abatalina biwandiiko mu palamenti, Mirundi omudumu n’agwolekeza Tang Odoi anti yalya enguzi nga buli muntu ne gwe yalabiranga ddala nga talina bisaanyizo ng’amuleka n’ayitawo kasita omuwa ekyoja mumiro.\nTanga yasinzidde ku Hotel ya Imperial Royal mu Kampala ku Mmande ku mukolo ogwategekeddwa aba Foundation for Human Rights Initiative nga bawa bye baazuula mu kulonda okuwedde n’ayanukula Tamale Mirundi.\n“Abantu nga Tamale Mirundi abalemwa okugenda mu Klezia ne beemalira mu bbaala okunywa omwenge bateekwa okuva ku bye banywa bijja kubatabula emitwe” Tanga Odoi bwe yaggumizza.\nTanga Odou yagambye nti kikyamu Tamale okugenda ku ttivvi n’amutemerera ebigambo nti okuyisaawo ababaka ba NRM baamala kumuwa nguzi ng’abyayogera tabirinaako bukakafu bwonna.\nMu kulumiriza Tanga Odoi okuyisaawo ababaka abatalina biwandiiko, Tamale agamba nti ono yakozesa muwala we gwe yawa omulimu mu kakiiko k’ebyokulonda aka NRM mwe yayitanga okuggya ku baagala okwesimbawo enguzi.\nKyokka kino Tanga Odoi yakiwakanyizza n’agamba nti okukakasa nti Tamale by’ayogera tebiriiko mutwe n’amagulu, mu bulamu bwe tazaalanga ku mwana muwala era kino akyewuunya.\nKyokka Tamale yamwanukula nti Tanga Odoi obutaba na mwana muwala tekitegeeza nti talina muwala gw’ayinza kukozesa ddiiru.\nYagambye nti Tamale by’ayogera bya kitamiivu n’amuwa amagezi agende mu bbaala gy’abeera ayogerera.\nTanga agamba nti omusaala gw’afuna gumumala okumuyimirizaawo emyezi mukaaga nga tawankawanka era ye takontanangako na mmeeme ye kukemebwa alye enguzi.\nYategeezezza nti ensonga yazikwasizza Pulezidenti Museveni azikolako era singa teyazikwasizza Pulezidenti yabadde asobola okumwekolerako mu wiiki bbiri n’alagawo enjawulo kubanga amwesobolera.\nTamale Mirundi yategeezezza Bukedde ku ssimu nti ebigambo bino yabadde abiwulira mulundi gusooka kyokka ye tasobola kwanukula kubanga si mulalu kuddawo kwererejja.\nYategeezezza nti tayagala kubinnyonnyola kubanga ne bw’abeera ng’abuliddwa ekifo w’aliira emmere tayinza kusalawo kutuula mu kaabuyonjo.\nSsente z'okutegeka ebikujjuko by'olunaku lw'Abajulizi e Namugongo zikyabuze\nEnsonga za Tanga Odoi ne Kasule Lumumba zirinnye enkandaggo


Bukedde Online - Omwoleso gw'ebyobulimi ogwa Vision Group gukuleetedde abakugu abamanyi okubala sizoni\nOmwoleso gw'ebyobulimi ogwa Vision Group gukuleetedde abakugu abamanyi okubala sizoni\nEkitongole ky'obutonde ekya Uganda National Meteorological Authority kimu ku bitongole by'omugaso eri omulimi n'omulunzi ebigenda okwetaba mu mwoleso gwa Harvest Money ogutegekeddwa kkampuni ya Vision group etwala ne Bukedde mu kisaawe e Namboole nga February, 15- 17 ng'okuyingira kwa 10,000/-.\nLilian Nkwenge, omwogezi w'ekitongole kino agamba nti wabaddewo okucamuukirira mu balunzi olw'oluwandaggirize lw'enkuba olubaddewo nga balowooza nti enkuba etandise ekitali kituufu kuba sizoni entuufu esuubirwa kutandika mu March.\n"Abalunzi tebapapa okusimba ensigo zaabwe kuba akasana kakyayaka nga mu kiseera kino balina kusambula na kuteekateeka nnimiro zaabwe okulaba ng'enkuba weetandikira babeera basiga busizi", Nkwenge bw'agamba.\nAgamba nti, ekitongole kirina ebintu bingi bye kikola ebisobola okuyamba abalunzi, abalimi n'abavubi ku nnyanja kyokka batono abamanyi omugaso gwakyo wabula baakubeera mu mwoleso gwa ‘Harvest Money' okwongera okunnyonnyola n'okwogerezeganya n'abalimi n'abalunzi buli omu ayongere okutegeera munne n'okunyweza enkolagana.\nAkulira Vision group, Robert Kabushenga agamba nti ebitongole bya gavumenti n'ebyobwannannyini ssaako abakugu mu bulimi n'obulunzi ab'enjawulo baakubeera ku mwoleso guno okwongera okulambika abalimi n'abalunzi ku bituufu bye balina okukola.\n"Ekimu ku kizihhamizza obulimi n'obulunzi mu Uganda bwe butamanya kituufu kya kukola olwo abantu ne basigala nga batambuliza faamu zaabwe ku kuteebereza n'enkola z'edda ze balowooza nti ze ntuufu ate nga zaayitako dda", Kabushenga bw'agamba.\nAkubiriza abalimi n'abalunzi okuggya mu bungi mu mwoleso guno okulambula n'okuyiga ebituufu bye balina okukola okwongera ennyingiza mu faamu n'amasamba gaabwe nga bakola ku nsobi ze babadde bakola ne zibafiiriza.


Bukedde Online - Ssente ze nkoze mu bulambuzi tezinjuliriza kukozesebwa\nFiizi nzikoze mu misubbaawa na bitabo\nKomya okukaaba akatale okozese yintaneeti ...\nOkutambula kulaba okudda kunyumya wabula John Ssempebwa yasalawo okukoppa n'okussa mu nkola bizinensi kati emuyimirizzaawo ey'okufuula amaka ge ekifo eky'obulambuzi era yettaniddwa.\nAmaka ga Ssempebwa ge yafuula ekifo ky'obulambuzi\nOmukisa gw'okufuna ssente guli buli wamu, ggwe kasita ozibula amaaso go oguzuula.\nJohn Ssempebwa ow’e Mutundwe, yataddewo ekkaddiyizo (Museum) erya Ssemagulu Museum eririmu ebyafaayo bya Buganda ne Uganda ng'abisiiga mu bifaananyi n’ateeka mu luggya lwe nga kati ayoola ssente olw'abantu ssekinnoomu, amasomero n'amatendekero abagendayo okubisomako ne basasula.\nAnnyonnyola nti, nnali ng’enzeeko mu kibuga Brussels mu lukiiko olumu, bwe lwaggwa ne ntambulamu okulambula ku kitundu.\nSsempebwa ng'alaga ebimu ku bibumbe by'abantu ab'ebyafaayo mu Buganda ne Uganda bye yateeka mumaka ge.\nBantwala ku kafo akamu akayitibwa Pis Museum ne tusasula doola 15 mu za wano 50,000/- buli omu.\nEkifo kino kyali mmita 3 x 3, nasangawo ekifaananyi ekibumbe eky’akavubuka n’obuntuntu obuyunge, ne nsooka nkanyooma, ng’okuyingira olw’ekitiibwa ekingi kye baali bakateekamu nga n’engatto omala kuziggyamu.\nWaaliwo abantu nga bayitirivu abajja okulambula, omusajja yatunnyonnyola nti, oyo omuvubuka yali ayitibwa Pis Manneken. Nti olumu waaliwo abaali balumbye ekibuga kino nga bateze bbomu nnamuzisa nga buli omu asaba ssaala ye esembayo.\nEbimu ku bifaananyi bya Bassekabaka ba Buganda n'abakulembeze abalala ebyasiigibwa ku lugoye nabyo ebiragibwa abagendayo\nManneken ono yafuna obuvumu n’agenda awali bbomu n’aggyamu empale ye n’agifukira omusulo we baali bagiteze, mu ngeri y’eky’amagero, bbomu n’etegulukuka bwatyo n’ataasa enkuyanja y’abantu n’ekibuga okusaanawo.\nOkuva olwo aweebwa ekitiibwa, ye muzira waayo, kye ky’obulambuzi ekisinga amaanyi mu kibuga kino, buli lunaku afuna abalambuzi abasukka mu 10,000.\nNafuna eky’okuyiga kinene nange kwe kusalawo okusoma ku byafaayo by'eggwanga lyaffe ne mbitegeera bulungi, ne nkola ebifaananyi ebiraga embeera eyo amaka gange ne ngafuula kyabulambuzi ne nteekawo Ssemagulu Museum.\nSsempebwa nga bw'afaanana\nNatandika okukola ebifaananyi eby’enjawulo ebiraga embeera eyaliwo mu Buganda ne Uganda okuva gy’evudde, nnina ebifaananyi bya bassekabaka 45 abaakafuga eggwanga lyaffe Buganda okuva ku Ssekabaka Kintu.\nEbyafaayo bya Uganda byonna nabiteeka mu bifaananyi era mbirina wano ewange.\nMu bbanga lya myezi etaano egya Ssemagulu Museum, naakakyaza amasomero agasukka mu 90 n’abantu abawerako okuva mu bitundu by’eggwanga eby’enjawulo abajja okulambula n’okusoma ku byafaayo by’ensi yaabwe.\nAbato basasula 3,000/- ate abakulu 5,000/-, nkizudde nti ebyobulambuzi kasita obyongerako omutindo bikola ssente, nze kati tebakyayinza kunkozesa.\nBUKEDDE W'OLWOKUNA AKULEETEDDE


Bukedde Online - Ab'e Kisoro baleetedde Kayihura eby'okulya: Bakukkulumidde Gav't\nAb'e Kisoro baleetedde Kayihura eby'okulya: Bakukkulumidde Gav't\nAskari akubye owa Bodaboda amasasi n'amumenya amagulu e Kibuye\nEyali omubaka awangudde akalulu k'obwa LC II\nABATUUZE okuva mu disitulikiti y'e Kisoro, eyali omuduumizi wa poliisi Gen. Kale Kayihura gy'azaalwa enkya ya leero bakyaddeko mu makaage e Muyenga oluvannyuma lw'ennaku 46 ng'atemeza mabega wa mitayimbwa mu kkomera e Makindye.\nAbatuuze nga basitula ebirabo bye baaleetedde famire ya Kayihura e Munyonyo. EBIFAANANYI BYA PONSIANO NSIMBI\nBano abaabadde bakulembeddwamu Rogers Aguma eyakazibwako erya 'Anti Virus' beetikkidde famire ya Kayihura ebyokulya okubadde: amatooke, enkoko, ensujju ne sooda.\nOkwolekera amaka ga Kayihura basimbudde ku Muyenga Internmational Hotel we balese kosita mwe batambulidde okuva e Kisolo era we batuuse ku ggeeti baziddwa abasirikale bamagye abakumawo ne bayingira wabula nga teri n'omu akiriziddwa kuyingira na ssimu.\nAbawala nga basitudde ebirabo\nBano oluvudeyo bategezezza nga bwe basinkanya mukyala Kayihura nabategeeza nga bwagenda okutuusa obubuka ku bba.\nAguma agambye nti singa olwa Agust 13 lutuka nga kayihura tannatwalibwa mu kkooti oba nga tannayimbulwa bagenda kutandika okwekalakaasa okweddembe okulaga obutali bumativu olw'omuntu waabwe obutawulirizibwa.\nAyongedeko nti mu kalulu Pulezidenti Museveni azze awangula ebitundu 99 ku 100 wabula kati ne we bategeka akalulu tebayinza kumulonda olwobulumi bw'atusizza ku muntu waabwe.\nKu bano kubaddeko n'abayizi Kayihura b'aweerera abali ku yunivasite ez'enjawulo abagambye nti tebamanyi kiddako oluvanyuma lwa Kayihura okukwatibwa.\nBukasa - Muyenga\nBaleese tulakita ezirima n'awafunda\nAlumbye gw'ateebereza okuganza bba n'amufumita ebiso\nOmukuumi asse nnannyini bbaala mu bukambwe lwa kumubanja\nPoliisi eziikudde omuwala eyaziikiddwa mu kupapirira


Bukedde Online - Gwebakutte ne muk'omusajja bamufumise ebyenda ne biyiika\nEyasomesa Bitamazire ne mwannyina wa Katikkiro...\nKatikkiro awadde abaami ba Kabaka amagezi...\nPOLIISI ekutte ssemaka afumise omusiguze gw'akutte ne mukaziwe ekiso n'amuyiwa ebyenda.\nAkwatiddwa poliisi ye Innocent Mugisha myaka 37 omutuuze we Bugayi mu Mpigi town council nga bamulanga kukakkana ku Steven Mbayiruka gw'atebereza okumusigulira omukazi n'amufumita ekiso mu lubuto ebyenda ne biyiika.\nMugisha okufumita Mbayiruka kiddiridde okumukwata lubona nga yesanyusa ne mukaziwe Jesca Nagawa mu makage n'amufumita ekiso mu lubuto ebyenda\nMbayiruka yaddukidde ku poliisi ye Mpigi ng'akwatiridde ebyenda poliisi n'emuddusa mu ddwaliro okumutunga era ne banoonya Mugisha ne bamukwata ne bamuggalira.\nOkusinziira ku Mbayiruka ategeezezza poliisi yatutte Nagawa mu makage nga tamanyi nti muka musajja kyokka Mugisha n'abalumbayo n'amufumita ekiso kyokka olumwesimatuddeko n'adduka n'akakkana ne ku mbuzi ye ebadde mu lujja nayo n'agifumita neefa.\nBino Mugisha abyegaanye n'ategeeza nti Mbayine bwamulabye naggyayo effumu okumufimita wabula mu kulwanagana ne limufumita mu lubuto era nti\nbwamwesimatuddeko nadduka olwo n'amukasukira effumu naalyewoma ne likwata embuziye ebadde okumbi n'olujja neefa.\nAkulira poliisi ye Mpigi Tonald Mugarura ategeezeza nti Mugisha aguddwako omusango gwokugezaako okutta ku fayiro namba 1970/17 era wakutwalibwa mu kooti avunanibwe.


Bukedde Online - Bba wa Kulannama azzizza omuliro ku by'okumugoba\nEmpaka z'obubina ziwuuba minisita Godfrey ...\nEnsonga ziizino lwaki baayawukana era lwaki Kulannama akyasanguzza ssaawa eno. Okugoba Lubega, Kulannama yamaze kulayizibwa ku Bwapulezidenti bw'ekiwayi ky'abasawo b'ekinnansi ekirimu ebibiina mwenda ebigatta abasamize.\nl Kigambibwa nti Lubega yakozesa erinnya lya Kulannama n'agenda mu mawanga ag'ebweru n'akolayo ebizigo nga Kulannama by'akola. Bino Lubega abigaanyi n'agamba nti ebyo bya boogezi talina gye yali akoledde bizigo bye birala era yeekolerera.\nl Eby'ekisawo bw'ekinnansi Kulannama bye yagenzeemu n'atikkirwa ku Lwomukaaga abasawo abaakuhhaanye e Kigo, Lubega teyabisanyukidde ne ku mukolo teyabaddeko. Bukedde yamubuuzizza lwaki yakoze bw'atyo ku ssimu ng'omukolo tegunnaggwa yazzeemu nti, "Nze ndi ku mirimu gyange naye ye (Kulannama) bw'oba gw'oyagala, ali ku mikolo gye e Mutungo ow'e Kigo! Olwo Bukedde yabadde tannamanya nti baayawukanye ne Kulannama.\nl Kulannama eyaweereddwa n'erinnya ly'ekinnansi erya Nabbona aga Kezia n'agaggyibwako, yabadde tayinza kugenda mu maaso na musajja atali musamize ng'ate ye akiyingidde. Ssenga okulayizibwa ku Bwapulezidenti yasooka kulayizibwa ku bw'ekifo ky'okulabirira abaana mu by'ekisawo by'ekinnansi era Jjumba Aligaweesa ye yamulayiza. Eby'embi, Aligaweesa yagenda ewa Maama Fiina n'amwetondera olw'okulayiza omuntu ye Maama Fiina akulira abasawo nga tategedde n'alayira obutakiddamu ate omuntu y'omu eyalayizza Kulannama w'omulundi ogwookubiri.\nl Ensonda zigamba nti, Aligaweesa alina kaweefube w'okukyusa abantu okubazza mu ddiini y'ebyobuwangwa naddala abamanyiddwa kimuyambe okugitunda.\nYasookedde ku Kulannama ate ng'ono amulinamu essuubi ddene naddala okumutuusa ku Pulezidenti Museveni gw'ayagala okumuwa ettaka w'assa essinzizo, emmotoka, ssente, obukuumi n'olukunkumuli lw'ebintu ebirala.\nl Kulannama yamaze dda n'okuwa ebyapa by'ettaka bibiri eri abasamize n'enzikiriza y'ekinnansi okuzimbako ofiisi n'ekifo ekirala eky'abatabuzi b'eddagala lya herbal.\nl Kaweefube agenda mu maaso wa kunoonya musajja ow'eddiini y'ebyobuwangwa asaana Kulannama.\nl Kulannama abadde n'obutakkaanya ne Lubega obuva ku bakyala ba Lubega abakulu ate nga Kulannama yayawukana n'abasajja bonna Lubega be yamusanga nabo. N'okwanjula okwaliwo mu 2017 n'embaga eyaddirira mu mwaka gwe gumu, Kulannama yategeeza nti Lubega ye muggalanda w'abasajja era abalala yabaleseewo. Lubega alina abaana abalala ate Kulannama alina omu era ye wa Lubega.\nl Lubega agaba ebisanja Kulannama ky'atayagala era ebiseera bingi mu maka ge g'asinga okubeeramu mu ‘estate' y'e Kakungulu ku lw'e Ntebe, abadde abeerayo yekka.\nKulannama alina amaka e Kigo okuliraana awaabadde emikolo we wali ne fakitole y'ebizigo, amaka e Busunju nga ge makulu n'e Kakungulu.\nEnsonga esembayo eyatanudde Kulannama okwasanguza mu lujjudde nti ayawukanye ne Lubega ku Ssande, yatandise ku Lwamukaaga, Jjumba Aligaweesa eyeeyita Ssabakabona akulira abakkiririza mu nsinza ey'ekinnansi bwe yamugambye nti; "Tukansizza Ssenga Kulannama ave mu Busiraamu adde mu ddiini y'obuwangwa n'ennono kubanga tayinza kusigala mu Busiraamu ng'ate akulira emisambwa, aleete bba naye tumukanse ave mu ddiini ye.\nKino Kulanama kyamulemeredde n'asalawo okuva mu ddiini y'Obusiraamu gy'abadde yaakamalamu omwaka gumu n'emyezi esatu okuva lwe yawoowebwa ne Lubega.\nSsenga yategeezezza nti; Sisobola kukyusa mwana wa bandi (Lubega) eyazaalibwa mu Busiraamu kumuzza mu butonde. Kanjawukane naye afune Omusiraamu gw'awasa nange nja kufuna ow'eddiini yange.\nEby'okwawukana tebigudde bugwi, mh…, ebintu ebitakwatagana na Katonda sibigenderako. Ekyo kyatutabula dda lwakuba mwakakitegeera.\n(Kulannama) kye yakoze ekibi ennyo wabula ye talaka ey'okwogera ku mumwa eri buli muntu, eyo nkulu nnyo esinga n'empandiike era ekyo yakoze kivve.\nYabuuziddwa amahare ge yamuwa oba agenda kugamusaba yazzeemu nti; Amahare ge namuwa, soma (Surati Nisa 4: 17) byonna biri awo. Ku ky'ebisanja bw'azze abigaba, Lubega yazzeemu nti eby'amaka ge ye tajja kubyasanguza mu mawulire.\nOno si ye musajja Kulannama gw'asoose okugoba; Azze afumbirwa oba okuwasa abasajja ab'enjawulo kyokka nga tabafunamu mukisa era bangi bamubbye omuli n'omu eyamwegezaamu okumutta.\nKyanneewewuunyisizza okuva mu ddiini ye ng'ate ekyo si kituufu ky'ova olaba nga ye teyava mu yiye n'erinnya lye teyalikyusa n'omusajja yatuuka kufa ng'ali mu ddiini ye ate nga bali bombi.\nAgamba nti abasamize empewo ze zibalaga abasajja abatuufu kwe kubuuza nti bw'aba Kulanama alina empewo, lwaki tezaamulagirawo musajja mutuufu? Nti omuntu ow'obuvunaanyizibwa yenna anyuma mufumbo era ye tamanyiiyo nzikiriza eragira muntu bw'akyusa eddiini ye ayawukane n'omuntu we. Kwe kugamba nti Kulannama yayingidde enzikiriza y'obuwangwa n'ennono naye teyayingidde kukulira basawo bakinnansi kubanga eby'ekisawo tofubutukira bifubutukire.\nYategeezezza nti agenda kukunga abasawo bonna mu ggwanga abategeeze ku bigenda mu maaso kubanga obwedda bamubuuza ekiddako. Nti ne Jjumba Aligaweesa eyamulayizza talina buyinza era abalina obuyinza mulimu, Muky. Nanyonjo ne Mw. Walakira abakaddiyidde mu by'obusamize.


KPR – Ekibiina ky’abalimi - ensigo oba ebimera ebitundibwa\nKPR kyatandikibwawo mu butongole mu mwaka gwa 2000 mu Slovakia ekiri mu Bulaaya. Tubunyisa ensigo n’ebibala okuva mu nsi ez’enjawulo okuva mu mwaka gwa 1998.\nEkigendererwa kyafe ekikulu kya kwegata ku balimi eb’enjawulo okuva mu nsi yona tukole ekkungaaniro ly’e nsigo n’ebibala erisinga obunene.\nAkaserea kano tulina amatabi 6 (Buslovakia, Bucheki, Ostuleriya, Buyindi, Tayilandi, Sawusi Afilika wamu ne Tanzaniya). Tuyambibwako abantu abassuka mu 200 wamu n’abakunganya b’ensigo okuva mu nsi yona.\nAkasera kino tusobola okukunganya era n’okubunyisa ebika by’ebibala ebisoba mu 10,000 okuva mu nsi yona.\nBwona olina ky’ononya, kati oli mu kifo kituufu! Newankubande nga akasera kano tetulina buli kika kya kibala, naye tukula buli lunaku, kigere ku kigere, nsigo ku nsigo, kimera ku kimera mangu dala tujja kuba tusobola okubunyisa kumpi buli kimu!\nTulina ebika by’ebibala wamu n’ensigo ebisoba mu 10 000 okuva mu sbi yonna – ebinazi, emiddo emizungu wamu n’egyo egigumira omuzira, egikulira mu mwaka gumu, egikulira mu banga erisuuka omwaka, emiddo egy’okinyiriza ebifo, enva endiirwa, ne’birala bingi.\nCopyright © 1998-2020 KPR – Ekibiina ky’abalimi mu Slovakia\nKyasembayo okukyusibwa 21.1.2020